PAS Pulau Pinang fokus satu lawan satu pada PRU15

BANGI, 24 Muharam 1444H, Isnin – PAS Pulau Pinang kini memberi penekanan kepada agenda penyatuan ummah selain berusaha ke arah memastikan pertandingan satu lawan satu pada Pilihan Raya Umum ke-15 (PRU15), tidak lama lagi.

Ketua Penerangan PAS Pulau Pinang, Abdul Razib Abdul Rahim berkata, pertembungan parti-parti Melayu di Pulau Pinang hanya merugikan politik Melayu-Islam.

“Umum mengetahui Pulau Pinang merupakan nadi utama PH-DAP dan agenda penyatuan ummah parti-parti Melayu lebih penting di negeri ini bagi mengekang kemenangan mereka.

“Justeru, satu lawan satu harus dijadikan agenda utama di Pulau Pinang dalam PRU15 kali ini.

“Islam menyatukan ummah merupakan slogan yang wajar digalas dan didukung oleh semua penyokong serta pendukung PAS agar usaha menyatukan parti-parti politik Melayu dapat dijayakan selari dengan syariat dan dasar parti,” katanya menerusi kenyataan, hari ini.

Tegas beliau, penyatuan ummah penting serta memerlukan komitmen semua pihak yang terlibat agar pemerintahan DAP di Pulau Pinang dapat digoyahkan dan kepentingan Melayu-Islam di negeri tersebut tidak dinafi atau dianaktirikan.

Atas dasar itu, PAS Pulau Pinang menggesa semua pihak mengenepikan kepentingan peribadi pada PRU15 demi memastikan undi Melayu-Islam dapat disatukan.


Pasir Mas, Tumpat ‘lokasi panas’ seludup mercun di Kelantan: Polis

KOTA BHARU, 5 Ramadan 1443H, Khamis – Polis Kelantan mengenal pasti dua jajahan iaitu Pasir Mas dan Tumpat sebagai ‘lokasi panas’ bagi kegiatan penyeludupan masuk mercun dan bunga api menjelang musim perayaan tidak lama lagi.

Ketua Polis Kelantan Datuk Shafien Mamat berkata Unit Anjing Pengesan (K9) dan Pasukan Polis Marin (PPM) Wilayah Tiga Pengkalan Kubor diarahkan membuat pemantauan di lokasi terbabit dan perairan yang sering menjadi tumpuan penyeludup.

Beliau berkata permintaan terhadap produk berkenaan lazimnya meningkat menjelang Aidilfitri dan pastinya penyeludup cuba membawa masuk mercun dan bunga api ke negara ini.

“Pihak polis akan sedaya upaya menangani masalah itu dan Ketua Polis Daerah (KPD) di kawasan terbabit telah diarahkan supaya mengetatkan lagi pemeriksaan di lokasi-lokasi yang dikenal pasti.

“Kita juga percaya kemungkinan harga mercun dan bunga api akan dijual dua kali ganda berbanding harga diperoleh ekoran kesukaran membawa masuk ke negeri ini kerana kawalan ketat polis,” katanya kepada pemberita selepas Majlis Iftar Ketua Polis Kelantan Bersama Pengamal Media Kelantan di Ibu Pejabat Polis Kontinjen (IPK) Kelantan, di sini semalam.

Mengulas lanjut, Shafien berkata beberapa siri tangkapan melibatkan mercun dan bunga api di kawasan sempadan yang dilakukan oleh Pasukan Gerakan Am (PGA) turut berjaya menghalang barangan tersebut memasuki jajahan lain seperti Kota Bharu. – Bernama


Malaysia lulus pendaftaran bersyarat 2 vaksin dengan 1 dos

BANGI, 4 Zulkaedah 1442H, Selasa – Mesyuarat Pihak Berkuasa Kawalan Dadah (PBKD) hari ini bersetuju meluluskan pendaftaran bersyarat untuk kegunaan semasa bencana bagi dua produk vaksin yang memerlukan hanya satu dos pelalian.

Kelulusan itu membabitkan vaksin Convidecia Recombinant Novel Coronavirus Vaccine (Adenovirus Type 5 Vector) keluaran CanSino Biologics Inc, China dan Janssen COVID-19 Vaccine keluaran Johnson & Johnson.

Ketua Pengarah Kesihatan, Tan Sri Dr Noor Hisham Abdullah berkata, Janssen COVID-19 Vaccine telah diberi kelulusan Penyenaraian Penggunaan Kecemasan (UEL) oleh Pertubuhan Kesihatan Sedunia (WHO).

“Pendaftaran Janssen COVID-19 Vaccine yang diperoleh oleh kerajaan Malaysia melalui fasiliti COVAX ini dilaksanakan melalui mekanisme perakuan ke atas kelulusan WHO UEL.

“Selain itu, PBKD turut meluluskan penggunaan vaksin Comirnaty keluaran Pfizer-BionTech kepada golongan yang berumur 12 tahun dan ke atas,” katanya dalam kenyataan, hari ini.

Beliau berkata, Comirnaty sebelum ini diluluskan pendaftaran bersyarat pada 8 Januari 2021, digunakan bagi tujuan imunisasi aktif kepada individu berusia 18 tahun dan ke atas.

Walaupun tambahan indikasi telah diluluskan, Kementerian Kesihatan (KKM) berpandangan keutamaan pemberian vaksin masih lagi kepada kumpulan berisiko tinggi selaras dengan dasar sedia ada yang ditetapkn di bawah Program Imunisasi COVID-19 Kebangsaan (PICK), katanya.

“KKM ingin memaklumkan bahawa kelulusan pendaftaran bersyarat ini memerlukan maklumat kualiti, keselamatan dan keberkesanan produk vaksin tersebut dipantau dan dinilai berdasarkan data-data terkini dari semasa ke semasa.

“Ia bagi memastikan perbandingan manfaat-risiko bagi produk-produk vaksin tersebut kekal positif,” katanya.

Dr Noor Hisham berkata, KKM akan sentiasa mempertingkatkan tahap kesihatan awam dalam memerangi wabak COVID-19 melalui perolehan bekalan vaksin yang telah dinilai daripada aspek kualiti, keselamatan dan keberkesanan oleh Bahagian Regulatori Farmasi Negara (NRPA) dan diluluskan PBKD.

Katanya, kerajaan turut komited untuk memastikan penduduk Malaysia mencapai imuniti kelompok selaras dengan sasaran PICK.


Kuwait larang Israel lalu ruang udara

DUBAI, 14 Muharram 1442H, Rabu – Kerajaan Kuwait tidak membenarkan pesawat Israel yang menuju ke Emiriah Arab Bersatu (UAE) melalui ruang angkasanya, lapor Quds Press.

Akhbar Kuwait Al Qabas melaporkan bahawa pemerintah mengarahkan supaya sebarang penerbangan dari negara haram itu ke UAE tidak boleh melalui Kuwait.

Sementara itu, sumber-sumber berkenaan turut melaporkan Israel dan UAE akan menggunakan alternatif dengan melalui negara lain.

Al Qabas berkata, sumber-sumber yang melaporkan bahawa Kuwait membenarkan penerbangan Israel melalui negara itu adalah palsu.

“Kuwait akan menjadi negara terakhir yang menormalkan hubungan dengan Israel,” kata Al Qabas memetik salah satu sumber pada minggu ini.

Isnin lalu, pesawat Israel pertama telah mendarat di Abu Dhabi setelah berlepas dari Tel Aviv melalui ruang udara Saudi – Agensi


SSM bakal libatkan KPKT urus ‘Ah Long’

KUALA LUMPUR, 2 Rabiulawal 1445H, Isnin – Suruhanjaya Syarikat Malaysia (SSM) akan bekerjasama dengan Kementerian Pembangunan Kerajaan Tempatan (KPKT) bagi merangka penyelesaian membendung kemunculan pemberi pinjaman wang tanpa lesen atau ‘Ah Long’.

Ia akan menilai beberapa bahagian di bawah undang-undang bagi membatalkan peruntukan yang berkaitan dengan aktiviti haram.

Antara peruntukan itu termasuk Seksyen 5C Akta Pendaftaran Perniagaan, Seksyen 51 Akta Perkongsian Liabiliti Terhad dan Seksyen 549 Akta Syarikat.

Suruhanjaya itu seperti dilapor New Straits Times berkata, sebagai pengawal selia syarikat, peranannya terhad untuk memastikan semua perniagaan didaftar dan dijalankan mengikut undang-undang di bawah bidang kuasanya.

Atas sebab itu, SSM memerlukan bukti kukuh sebelum membatalkan sebarang pendaftaran bagi mengelak semakan kehakiman.

SSM akan bekerjasama dengan kementerian memandangkan perkhidmatan yang disediakan oleh perunding haram ‘Ah Long’ melanggar Akta Pemberi Pinjam Wang, yang terletak di bawah bidang kuasa kementerian.

“Kami memerlukan sabitan undang-undang sebelum menamatkan pendaftaran mana-mana perniagaan.

“Jadi, kami komited dengan perkara ini (membendung penyalahgunaan pendaftaran perniagaan untuk perkhidmatan perunding ‘Ah Long’).

“Kami bertemu kementerian (hari ini) untuk membincangkan bagaimana boleh bekerjasama dalam isu ini,” kata suruhanjaya itu.

SSM menjawab laporan NST mengenai kewujudan pengantara yang mengambil kesempatan daripada kelompongan rangka kerja undang-undang kewangan dalam menyediakan perkhidmatan perundingan haram.

Memaparkan diri sebagai perunding Ah Long yang ‘berdaftar’, mereka kononnya mendakwa mempunyai kepakaran untuk berunding dengan peminjam wang haram dan melindungi pelanggan daripada ugutan fizikal.

Sebaliknya, berdasarkan semakan mendapati kumpulan ini beroperasi semata-mata dengan pendaftaran perniagaan yang dikeluarkan oleh SSM.

Mereka yang telah mendapatkan perkhidmatan kumpulan ini mendakwa telah mengalami banyak kerugian.

Suruhanjaya itu bagaimanpun menafikan bahawa pihaknya gagal menyelia perniagaan berdaftar.


Banjir: Bayaran wang ihsan disegerakan

PASIR MAS, 28 Rejab 1443H, Rabu – Perdana Menteri, Datuk Seri Ismail Sabri Yaakob berkata, bayaran Bantuan Wang Ihsan (BWI) kepada 7,651 ketua isi rumah yang terjejas akibat banjir di Kelantan dan Terengganu pada gelombang kali ini akan disalurkan segera.

Beliau berkata, berdasarkan rekod seramai 2,995 ketua isi rumah di Kelantan manakala 4,656 ketua isi rumah di Terengganu terjejas dan telah ditempatkan di pusat pemindahan sementara (PPS) akibat banjir kali ini.

“Kita jangka bayaran RM1,000 kepada setiap ketua isi rumah akan dibayar secepat mungkin, kalau boleh sebelum mereka pulang ke rumah,” katanya pada sidang media selepas mendengar taklimat keadaan banjir di Jajahan Pasir Mas dan menyampaikan sumbangan kepada mangsa banjir di PPS Sekolah Kebangsaan Gelang Mas, di sini hari ini.

Turut hadir Menteri Besar, Datuk Ahmad Yakob, Menteri Komunikasi dan Multimedia, Tan Sri Annuar Musa, Menteri Pembangunan Luar Bandar, Datuk Seri Mahdzir Khalid dan Menteri Wilayah Persekutuan, Datuk Seri Dr Shahidan Kassim.

Mengulas lanjut, Ismail Sabri berkata, setakat pukul 8 pagi tadi, di Kelantan jumlah mangsa banjir yang berpindah ke PPS adalah seramai 9,056 orang membabitkan 2,995 keluarga, manakala di Terengganu seramai 17,641 mangsa membabitkan 4,656 keluarga.

“Selain BWI, kerajaan akan turut menyalurkan bantuan RM2,500 untuk membeli barangan keperluan asas dalam rumah. Bagi kerosakan peralatan elektrik kita beri baucar atau rebat RM500 untuk pembelian manakala untuk pembaikan kerosakan kenderaan kita sediakan baucer RM1,000.

“Untuk kenderaan yang perlu dibaiki, syarikat seperti Perodua akan beri diskaun 50 peratus dan bayaran tunda serta upah adalah percuma ini untuk membantu mangsa banjir,” katanya.

Ismail Sabri berkata, selain itu, bagi bantuan kerosakan rumah terdapat tiga kategori kerosakan yang akan menerima bantuan.

“Kategori pertama kerosakan kurang RM5,000 seperti mungkin rosak pintu, cermin pecah mereka boleh membuat tuntutan tunai untuk kerja-kerja pembaikan. Bagi kerosakan antara RM5,000 hingga RM15,000 mereka perlu laporkan kepada pihak pejabat daerah dan pembaikan kerosakan akan dilaksanakan oleh  Kementerian Pembangunan Luar Bandar (KPLB).

Bagi kes seperti rumah hanyut atau musnah sepenuhnya, kerajaan akan bina rumah baharu kepada mangsa banjir dan pembinaan akan turut dilaksanakan oleh KPLB, mangsa banjir perlu buat laporan kepada pejabat daerah serta pemimpin masyarakat,” katanya.

Beliau berkata, kerajaan juga akan memberi sumbangan RM10,000 kepada keluarga mangsa korban banjir kali ini termasuk empat di Kelantan.-  Bernama


Ada unsur LGBT, petisyen haram filem animasi ‘Lightyear’ dilancar

BANGI, 14 Zulkaedah 1443H, Selasa – Lebih 1,600 tandatangan berjaya dikumpul menerusi satu petisyen pengharaman terhadap tayangan filem animasi Disney ‘Lightyear’ yang didapati mengandungi unsur lesbian, gay, biseksual dan transgender (LGBT).

Setakat jam 3 petang ini, petisyen ‘KDN & LPF: Malaysia haramkan filem Lightyear Pixar & Disney kerana unsur LGBT’ yang dilancarkan Pengerusi Bersama gabungan Pertubuhan Masyarakat Sivil Malaysia bagi Proses Semakan Berkala Sejagat (MACSA), Prof Madya Dr Rafidah Hanim Mokhtar sudah meraih 1,670 tandatangan.

Menurut Dr Rafidah, filem animasi Lightyear keluaran Pixar dan Disney adalah ‘spin-off’ dari filem Toy Story yang menjadi kegemaran ramai kanak-kanak seluruh dunia.

“Malangnya, unsur homoseksualiti telah diterapkan di dalam filem ini melalui watak wanita Hawthorne yang mempunyai hubungan bermakna dengan wanita lain.

“Hubungan mereka digambarkan melalui ciuman sesama jantina. Dalam satu mesyuarat dalaman di mana video perbincangan telah dibocorkan, Pengarah Eksekutif Animasi, Latoya Raveneau berkata pasukannya tidak lagi berahsia dalam mengimplementasikan agenda gay dan secara berkala menambah Querness (sebahagian dari LGBTQ) dalam rancangan kanak-kanak,” katanya.

Beliau berkata, Malaysia tidak menerima LGBTQA sebagai suatu gaya hidup kerana berpegang kepada Islam sebagai agama Persekutuan, Rukun Negara dan Perlembagaan Persekutuan.

“Bahkan agama-agama lain juga menolak budaya LGBTQ. Implikasi LGBTQIA terutamanya transgender ke atas kanak-kanak dan remaja adalah terlalu besar.

“Implikasi homoseksualiti terhadap kesihatan fizikal dan mental juga adalah memudaratkan,” katanya.

Oleh itu, petisyen di platform change.org mendesak Kementerian Dalam Negeri (KDN) dan Lembaga Penapisan Filem (LPF) Malaysia mengharamkan tayangan filem Lightyear di Malaysia, sebagai pernyataan rasmi serta tegas terhadap ideologi yang disebar melalui kartun dan animasi.

“Bahkan, KDN dan LPF harus peka terhadap sebarang produk Disney di mana-masa hadapan kerana polisi mereka yang telah berubah.

“Walaupun di era ini, terdapat kaedah lain untuk sesiapa sahaja cuba mengakses filem-filem yang telah diharamkan (tindakan private domain), pengharaman oleh KDN dan LPF adalah satu pernyataan polisi yang tegas dalam ruang lingkup public domain yang memberi isyarat kepada kedua-dua pihak iaitu pengeluar filem dan masyarakat Malaysia akan nilai-nilai kekeluargaan kita yang tidak boleh dikompromi dengan ideologi LGBTQA yang dipaksakan ke atas anak-anak kita melalui kartun dan animasi,” katanya.

Dr Rafidah berkata, Arab Saudi, Kesatuan Emiriah Arab (UAE) dan Kuwait telah pun mengharamkan tayangan filem berkenaan.


Pengurangan subsidi berisiko naikkan inflasi

KUALA LUMPUR, 13 Syaaban 1444H, Isnin – Tan Sri Muhyiddin Yassin berpendapat langkah kerajaan mengurangkan jumlah subsidi kepada RM64 bilion dalam Belanjawan 2023 bakal menyebabkan kenaikan kadar inflasi yang mendadak tahun ini.

Ahli Parlimen Pagoh itu berkata, walaupun proses pemulihan ekonomi menunjukkan momentum yang positif, tetapi kerajaan perlu mengambil langkah proaktif supaya bantuan dalam bentuk subsidi dapat disalurkan segera secara efektif kepada golongan yang memerlukan.

“Subsidi merupakan bantuan kewangan, bukannya satu bentuk insentif kerajaan.

“Adakah kerajaan telah pun menilai dan mengenal pasti kesan terhadap pengurangan (subsidi) ini?” katanya dalam sesi Perbahasan Rang Undang-Undang Perbekalan 2023 di Dewan Rakyat di sini, hari ini.

Muhyiddin menegaskan, subsidi kerajaan wajar memberi manfaat kepada mereka yang benar-benar memerlukan, sementara golongan yang berkemampuan pula dapat bersama-sama menyumbang kepada kebajikan masyarakat dan kemajuan ekonomi negara.

“Subsidi yang diberikan oleh kerajaan kepada rakyat ternyata dapat meringankan beban mereka, tetapi ia seharusnya dilakukan secara bersasar.

“Iltizam kerajaan hari ini untuk mengambil pendekatan yang progresif dalam konteks subsidi bersasar, namun saya lihat masih tiada mekanisme yang kukuh dalam aspek pelaksanaannya,” tambah beliau.- Bernama


5 lelaki ditahan disyaki rogol murid tahun 6

DUNGUN, 23 Safar 1442H, Ahad – Lima lelaki termasuk seorang pelajar tingkatan empat ditahan pagi tadi kerana disyaki merogol seorang murid tahun enam pada 29 September lepas.

Ketua Polis Daerah Dungun Supt Baharuddin Abdullah berkata kesemua suspek berusia antara 16 hingga 23 tahun itu ditahan kira-kira pukul 5 hingga 6.30 pagi tadi selepas ibu mangsa membuat laporan polis semalam.

“Dalam kejadian 29 September lepas, kira-kira pukul 9 malam, mangsa yang sedang menunggang motosikal berseorangan untuk mengambil ibunya yang berniaga di pasar malam, tiba-tiba dihimpit sebuah motosikal dinaiki dua suspek yang mengarahkan mangsa memberhentikan motosikalnya.

“Salah seorang suspek yang dikenali mangsa kemudiannya menunggang motosikal milik mangsa dan membawa mangsa bersamanya ke sebuah ladang sawit sebelum merogol mangsa bersama empat rakannya yang lain,” katanya pada sidang media di Ibu Pejabat Polis Daerah Dungun, di sini hari ini.

Baharuddin berkata ketika kejadian salah seorang suspek turut merampas telefon bimbit milik mangsa bagi mengelakkan mangsa daripada meminta bantuan.

Menurut beliau, kejadian itu hanya terbongkar selepas ibu mangsa menyedari perubahan sikap anaknya yang bertukar murung, sebelum mangsa menceritakan kejadian tersebut dan dibawa ke Hospital Dungun untuk pemeriksaan lanjut.

Kesemua suspek direman selama seminggu bermula hari ini dan kes disiasat di bawah Seksyen 375 (b) Kanun Keseksaan. – Bernama


Qatar pengimport senjata terbesar dunia walau perang di Ukraine berlanjutan

DOHA, 21 Syaaban 1444H, Selasa – Negara-negara Timur Tengah dan Afrika Utara kekal antara pengimport senjata terbesar di dunia pada 2022, walaupun global tertumpu kepada penghantaran senjata ke Ukraine di tengah-tengah peperangan dengan Russia.

Data itu berdasarkan laporan yang diterbitkan oleh Institut Penyelidikan Keamanan Antarabangsa Stockholm (Sipri), semalam.

“Walaupun pemindahan senjata merosot di peringkat global, namun di Eropah ia meningkat dengan mendadak disebabkan ketegangan antara Russia dan kebanyakan negara Eropah yang lain.

“Import senjata ke Asia Timur telah meningkat dan penghantarannya ke Timur Tengah kekal pada tahap yang tinggi,” kata penyelidik kanan dengan program pemindahan senjata Sipri, Pieter D Wezeman.

Senjata dari Amerika Syarikat (AS) dan negara Eropah diimport ke Ukraine, berikutan pencerobohan Russia pada Februari 2022.

AS sahaja telah memberikan Ukraine kira-kira $27.5 bilion bantuan ketenteraan sejak permulaan pentadbiran Joe Biden. Kyiv ialah pengimport senjata ketiga terbesar di dunia pada 2022.

Qatar, sebuah negara kaya gas dengan hanya tiga juta penduduk, disenaraikan tempat teratas sebagai pengimport senjata terbesar dunia setakat tahun lepas.

Penghantaran senjata ke negara itu meningkat sebanyak 311 peratus antara 2013-2017 dan 2018-2022.

Pada Januari, Qatar telah dilantik sebagai sekutu utama bukan Pertubuhan Perjanjian Atlantik Utara (NATO) oleh Biden, membuka laluan lebih banyak pembelian senjata dari AS.

Manakala pada November, Jabatan Negara AS meluluskan potensi penjualan sistem antidrone bernilai $1 bilion kepada Qatar.

Negeri-negeri Timur Tengah yang lain tidak ketinggalan. Arab Saudi ialah pengimport senjata kedua terbesar di dunia pada 2018–2022, menerima 9.6 peratus daripada semua import senjata global.

Mesir, yang menghadapi krisis ekonomi teruk kini menduduki tempat keenam di dunia untuk mengimport senjata dalam tempoh sama. – Agensi


Budaya politik kepartian lebih agresif jika tubuh cawangan di kampus

Oleh Athirah Huda Zalhe

BANGI, 13 Syaaban 1444H, Isnin – Persatuan Belia Islam Nasional (PEMBINA) bimbang keputusan untuk membenarkan penubuhan cawangan parti politik di kampus universiti akan menyebabkan budaya politik kepartian lebih agresif dalam kalangan mahasiswa.

Presiden PEMBINA, Wafiq Azman percaya kelonggaran itu akan menimbulkan lebih banyak keburukan, apatah lagi melihat realiti amalan politik kepartian di negara ketika ini.

Beliau berkata, penubuhan cawangan parti politik di kampus sememangnya akan mengakibatkan ketidaksejahteraan dalam kalangan mahasiswa.

“Kita ingin melahirkan mahasiswa yang keluar dari permainan politik kepartian dan komited dalam membangunkan negara dalam identiti sebuah negara berperlembagaan.

“Mereka juga akan disibukkan dengan berhujah balas mengenai isu-isu persepsi yang dimainkan oleh ‘ibu bapa’ parti politik mereka, lebih-lebih lagi apabila sudah berdaftar secara rasmi di dalam kampus.

“Sudah pasti mereka akan disibukkan untuk melakukan kerja parti di dalam kampus,” katanya kepada Ismaweb.net, hari ini.

Sebelum ini, Kementerian Pengajian Tinggi (KPT) tidak menolak kemungkinan akan memberi kelonggaran untuk parti politik menubuhkan cawangan mereka di kampus universiti.

Menterinya, Datuk Seri Mohamed Khaled Nordin berkata, ini kerana pelbagai pindaan telah dilakukan terhadap Akta Universiti dan Kolej Universiti (AUKU) 1971, meliputi aspek kegiatan pelajar, urus tadbir universiti dan sebagainya.

“Memang kita memberi kebebasan kepada pelajar untuk menyertai mana-mana parti politik di dalam atau luar kampus, termasuk mereka boleh menawarkan diri bertanding dalam pilihan raya,” katanya.

Kelonggaran hanya untungkan parti politik

Mengulas lanjut, Wafiq turut bimbang kelonggaran itu bakal mencetuskan perpecahan di kampus, sekali gus menghakis keharmonian sedia ada di antara mahasiswa.

“Sedangkan mungkin ada dalam kalangan mereka yang merupakan rakan sekelas di kampus. Oleh itu, penubuhan parti politik di dalam kampus sememangnya memberi kesan kepada kesejahteraan mahasiswa di kampus.

“Cadangan ini akan lebih banyak menguntungkan parti politik kepartian khususnya kepada rekrutmen ahli, survival parti dan doktrin ideologi parti berbanding memberi manfaat kepada pengupayaan dan potensi mahasiswa sebagai golongan terpelajar,” katanya.

Menurut Wafiq, mahasiswa sepatutnya didedahkan kepada cara berfikir dalam kerangka bagaimana melahirkan budaya politik sejahtera, matang dan berminda solusi kepada negara, berbanding membincangkan siapa betul atau salah terhadap isu-isu politik.

“Kita merupakan individu terpelajar dan seharusnya menunjukkan contoh yang baik kepada masyarakat.

“Di luar kampus, mungkin ada daripada mahasiswa yang tidak bersetuju pada sesuatu perkara, namun ianya tidak menghalang untuk mahasiswa-mahasiswa ini bersepakat dalam hal-hal yang mampu menyumbang kepada pembangunan kampus,” katanya.

Bagaimanapun, beliau berkata, pandangannya yang tidak bersetuju dengan kelonggaran itu bukan bermakna untuk menyekat atau menghalang mahasiswa terbabit secara aktif dengan politik kepartian.

“Tanpa penubuhan cawangan parti politik di kampus sekalipun, mahasiswa masih mempunyai kebebasan untuk terlibat dengan politik kepartian di luar kampus.

“Di dalam kampus, lebih bermakna dan menjadi keperluan untuk mahasiswa lebih disibukkan dengan membangun pengupayaan ilmu, diskusi ilmu, penglibatan aktiviti kepimpinan dengan persatuan pelajar dan kesepakatan dalam isu-isu negara,” katanya.


Pakar Perlembagaan sokong kerajaan ambil tindakan terhadap antivaksin

SHAH ALAM, 24 Syawal 1442H, Sabtu – Hanya seminggu tempoh paling cepat bagi melaksanakan proses pewartaan undang-undang terhadap golongan antivaksin, yang menghasut orang lain supaya menolak pemberian vaksin.

Pakar Perlembagaan Universiti Islam Antarabangsa Malaysia, Prof Dr Nik Ahmad Kamal Nik Mahmood berkata, kerajaan juga mempunyai dua pilihan bagi mewartakan undang-undang terbabit sama ada meminda undang-undang sedia ada atau menggubal Ordinan Darurat terbaharu.

Jelasnya, pewartaan undang-undang ketika tempoh darurat adalah lebih mudah berikutan kerajaan boleh meminda undang-undang sedia ada seperti Akta Pencegahan dan Pengawalan Penyakit Berjangkit 1988 (Akta 342).

Tambahnya, pindaan juga boleh dilakukan mengikut Akta Kanun Keseksaan (KK) atau Akta Komunikasi dan Multimedia 1998 yang bersesuaian.

“Setakat ini, Akta 342 sudah beberapa kali dipinda termasuk melibatkan kenaikan kadar kompaun.

“Kalau tidak mahu pinda undang-undang, kerajaan boleh perkenal ordinan baharu dan ordinan itu perlu didraf dahulu,” katanya seperti dilapor Sinar Harian.

Terdahulu, Perdana Menteri, Tan Sri Muhyiddin Yassin berkata, kerajaan sedang mengkaji untuk mengenakan tindakan undang-undang ke atas golongan antivaksin di Malaysia, sekiranya golongan itu didapati menghasut orang ramai daripada menyokong Program Imunisasi COVID-19 Kebangsaan (PICK).

Buat masa ini, golongan antivaksin dilaporkan hanya boleh didakwa di bawah Seksyen 233 Akta Komunikasi dan Multimedia 1998 kerana menyebarkan berita palsu.

Jika didapati bersalah, mereka boleh didenda RM50,000 atau penjara tidak melebihi setahun atau kedua-duanya sekali.

Kes berita palsu juga boleh disiasat mengikut Seksyen 505 Kanun Keseksaan dan sekiranya didapati bersalah, tertuduh boleh dikenakan hukuman penjara dan denda.

Mengulas lanjut, Prof Nik Ahmad Kamal berkata, tindakan kerajaan mengkaji mengenakan tindakan undang-undang ke atas golongan antivaksin itu adalah wajar kerana isu vaksinasi berkait dengan isu kesihatan awam dan ekonomi negara.

Dalam situasi negara ketika ini, katanya, isu vaksinasi mengatasi kebebasan rakyat untuk memilih divaksin atau tidak kerana imuniti berkelompok sangat penting untuk Malaysia.

Beliau berkata, pindaan atau cadangan ordinan baharu hanya perlu dipersetujui dan ditandatangani Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

“Proses itu tidak memakan tempoh lama kerana ia bergantung kepada berapa lama tempoh diambil Pejabat Peguam Negara (AGC) untuk siapkan draf ordinan baharu atau draf cadangan pindaan akta.

“Sejak tempoh darurat berkuat kuasa beberapa pindaan dan ordinan diluluskan dengan segera tanpa memakan masa lama seperti kenaikan nilai kompaun bawah Akta 342,” katanya.


Penjagaan paliatif perlu diperluas untuk semua

KUALA LUMPUR, 18 Rabiulawal 1444H, Sabtu – Akses kepada penjagaan paliatif perlu diperluas kepada semua peringkat sistem penjagaan kesihatan bagi membolehkan setiap pesakit yang didiagnos dengan masalah kesihatan serius menikmati penjagaan itu.

Justeru, Menteri Kesihatan Khairy Jamaluddin berkata golongan profesional penjagaan kesihatan harus mempunyai kefahaman asas mengenai bagaimana mengenal pasti pesakit yang memerlukan penjagaan paliatif.

“Setiap rakyat Malaysia berhak untuk menerima penjagaan paliatif yang berkualiti tinggi dan menepati standard etika penjagaan kesihatan negara.

“Ia memerlukan lebih banyak penyertaan dan sumbangan daripada apa yang ditawarkan oleh perkhidmatan penjagaan kesihatan formal,” katanya ketika berucap pada Makan Malam Gala Hospis Malaysia di sini.

Bertemakan ‘Healing Heart and Communities’, makan malam dwitahunan itu meraikan 30 tahun sumbangan Hospis Malaysia dalam menambah baik akses kepada penjagaan paliatif untuk populasi negara.

Organisasi kebajikan itu, yang ditubuhkan pada 1991, menyediakan penjagaan paliatif di rumah, sesi rehabilitasi, penjagaan paliatif untuk pesakit luar dan perkhidmatan panggilan kecemasan 24 jam.

Khairy berjaya tujuan penjagaan paliatif ialah untuk menyediakan kualiti hidup terbaik kepada pesakit dan keluarga mereka serta melibatkan semua jenis pesakit dan penyakit.

“Pesakit berhak mendapat kualiti penjagaan terbaik. Di sinilah anda boleh memainkan peranan dalam masyarakat,” katanya.

Menekankan pada penjagaan paliatif komuniti sebagai satu komponen penting perkhidmatan penjagaan paliatif secara menyeluruh, Khairy berkata ia menawarkan kesinambungan penjagaan kepada pesakit selepas dibenarkan keluar daripada hospital.

“Khidmat komuniti membantu pesakit untuk berada di rumah lebih lama dan membantu mengurangkan kemasukan kecemasan ke hospital,” katanya.

Khairy berkata khidmat komuniti turut membantu meningkatkan keyakinan anggota keluarga untuk menjaga pesakit di tempat yang selesa bagi mereka. – Bernama


Jawapan bagi pihak pertikai keabsahan kerajaan

ADA yang mempertikaikan proklamasi darurat oleh Yang di-Pertuan Agong dengan alasan kononnya kerajaan dan Perdana Menteri sekarang tiada keabsahan atau tidak sah. Asas yang diberikan ialah kerana Perdana Menteri tidak mempunyai sokongan majoriti. Apakah dakwaan ini benar dan berasas?

Perlembagaan menyediakan peraturan berkaitan pelantikan dan penamatan jawatan Perdana Menteri. Pelantikan Perdana Menteri oleh Yang di-Pertuan Agong (YDPA) melalui Perkara 43(2), manakala penamatan jawatan Perdana Menteri adalah apabila berlaku pilihan raya umum selepas pembubaran Parlimen di bawah Perkara 55 atau 43(4), atau apabila beliau meletakkan jawatan sama ada kerana hilang sokongan majoriti di bawah Perkara 43(4) atau kerana sebab-sebab lain.

Dalam realiti yang berlaku kini tidak ada satu situasi pun yang menunjukkan bahawa Perdana Menteri sedia ada, iaitu Tan Sri Muhyiddin Yassin telah menamatkan jawatannya menurut Perlembagaan.

Fakta bahawa beliau kehilangan sokongan majoriti belum menyebabkan secara automatik jawatannya terlucut. Perlembagaan menyebut dua pilihan bagi seorang Perdana Menteri hilang sokongan kepercayaan iaitu sama ada meletakkan jawatan atau memohon pembubaran dewan.

Apabila kedua-duanya tidak dilakukan, ia tidak bermakna bahawa kerajaan sekarang sudah hilang keabsahan. Hal ini boleh disandarkan kepada beberapa faktor:

(1) Pengisytiharan darurat oleh YDPA di bawah Perkara 150 melalui nasihat PM dan Kabinet menunjukkan secara tersirat bahawa Baginda masih mahu Perdana Menteri meneruskan tugasnya.

(2) Realiti bahawa tiada mana-mana ahli Dewan Rakyat lain yang mempunyai kepercayaan majoriti sekurang-kurangnya 111 bilangan ahli. Calon terdekat iaitu Datuk Seri Anwar Ibrahim hanya memiliki 91 sokongan.

(3) Kesukaran untuk mengumpulkan sokongan bagi mencukupkan kepercayaan majoriti kerana perbezaan pendapat. Perletakan jawatan Perdana Menteri sekarang akan mengheret negara kepada kecelaruan politik yang berpanjangan.

(4) Realiti bahawa Pilihan Raya Umum (PRU) belum sesuai diadakan kerana wabak COVID-19.

Berdasarkan fakta di atas, maka sebarang bentuk pertikaian ke atas keabsahan kerajaan sedia ada adalah satu perbuatan yang tidak bertanggungjawab.

Perdana Menteri dan anggota Kabinet sekarang adalah pasukan yang dilantik oleh Yang di-Pertuan Agong. Sokongan dan kepercayaan majoriti pernah dibuktikan melalui beberapa undian di Parlimen. Oleh yang demikian, kerajaan sedia ada adalah kerajaan yang sah menurut Perlembagaan sejak dari awal.

Bila wujud beberapa anggota Parlimen menarik balik sokongan kepada Perdana Menteri sehingga jumlah sokongan kurang dari satu per dua, maka dalam keadaan biasa seseorang Perdana Menteri itu akan meletakkan jawatan atau memohon membubarkan Parlimen.

Tetapi, jika Perdana Menteri sekarang melakukan tindakan sedemikian, dalam realiti wabak dan politik semasa, maka ia boleh menjurus kepada mudarat yang lebih besar iaitu risiko lonjakan wabak COVID-19 dan risiko kecelaruan politik.

Saya percaya langkah yang dilaksanakan oleh Perdana Menteri sekarang adalah berteraskan prinsip maslahah dan ia satu usaha untuk mengelak mudarat yang lebih besar.

Langkah ini juga dilaksanakan melalui amalan syura iaitu selepas berunding dengan Kabinet dan YDPA. Manakala YDPA pula berunding dengan banyak pihak termasuk Majlis Raja-Raja dan tokoh-tokoh utama yang bukan dari suara politik seperti Ketua Setiausaha Negara, Tan Sri Mohd Zuki bin Ali; Peguam Negara, Tan Sri Idrus bin Harun; Panglima Angkatan Tentera, Tan Sri Haji Affendi bin Buang; Ketua Polis Negara, Tan Sri Abdul Hamid bin Bador, Ketua Pengarah Kesihatan, Tan Sri Dr. Noor Hisham bin Abdullah dan Pengerusi Suruhanjaya Pilihan Raya, Datuk Abdul Ghani bin Salleh.

Jika YDPA ingin menolak permohonan Perdana Menteri, maka Baginda boleh melakukan demikian, sebagaimana yang dilakukan pada 25 Oktober 2020 yang lalu dalam permohonan darurat pertama oleh Tan Sri Muhyiddin Yassin selaku Perdana Menteri.

Oleh itu, tidak perlulah mempertikaikan keputusan yang dibuat ini, dan berikan fokus kepada usaha untuk mengeluarkan negara dari belenggu COVID-19, kesempitan hidup rakyat dan cabaran ekonomi.

Perlu dinyatakan juga bahawa pihak pembangkang tetap diberikan peranan untuk menentukan tempoh pelaksanaan darurat melalui keanggotaan dalam Jawatankuasa Khas Bebas.

Apa yang penting jawatankuasa ini bersifat bebas tanpa dikuasai oleh badan eksekutif, dan diberi peranan untuk membuat syor terus kepada YDPA tanpa melalui Perdana Menteri.

Jawatankuasa ini membuat keputusan berteraskan faktor kesihatan awam, prinsip demokrasi dan kemampuan jentera penguatkuasaan, bukannya faktor kepentingan politik kepartian.

Ayuh! kekal tenang. Moga Allah memberikan rahmat dan ketenangan dalam hati seluruh rakyat agar dapat bersatu dalam menghadapi saat-saat yang sukar ini. Dengan rahmat Allah, moga kita semua dapat keluar dari ujian dan cabaran yang melanda ini pada kadar yang segera.

Dr Muhammad Fathi Yusof
14 Januari 2021


BERJASA tumpu kawasan majoriti Melayu ditandingi calon bukan Melayu

Oleh Ainul Illia Meor Suzurudin

BANGI, 18 Syawal 1443H, Khamis – Parti BERJASA dengan agenda membangun watan berdaulat secara prinsipnya bersedia untuk bertanding di mana-mana kerusi terutama di kawasan majoriti Melayu.

Ia termasuk kawasan yang ditandingi calon-calon bukan Melayu seperti Alor Setar, Alor Gajah, Simpang Renggam, Wangsa Maju dan lain-lain.

Setiausaha Agung BERJASA, Ir Ts Lukman Al Hakim Mohamad berkata, hampir 20 kawasan majoriti Melayu ditandingi calon bukan Melayu dan ini menunjukkan satu fenomena yang tidak sihat.

“Bagaimana mungkin kita memberikan kepercayaan dan kepimpinan kepada calon bukan Melayu yang kadang-kadang tidak membawa pun aspirasi rakyat.

“Mereka tidak juga turun untuk bersama-sama dan memahami desakan hidup dan kesusahan rakyat.

“Dan kita lihat saban tahun, setiap kali PRU, fenomena yang sedemikian tidak berubah selama kita sudah merdeka,” katanya ketika dihubungi Ismaweb.net.

Beliau berkata demikian sebagai mengulas cadangan pemerhati politik, Prof Dr Mohd Ridhuan Tee Abdullah supaya BERJASA bertanding di kawasan majoriti Melayu yang ditandingi MCA.

Dalam pada itu, Lukman berkata, BERJASA sangat terbuka untuk melakukan permuafakatan politik dengan mana-mana parti yang membawa aspirasi dan agenda yang sama.

BERJASA turut mengalu-alukan individu, pertubuhan bukan kerajaan (NGO), tokoh kebangsaan, bekas penjawat awam dan siapa sahaja yang mendambakan kepimpinan baharu Malaysia.

Sementara itu, beliau menolak kenyataan bahawa calon BERJASA kurang mampu memenangi hati rakyat.

“Kita boleh bekerjasama, tetapi tidak perlulah kita menafikan mana-mana pengaruh atau mana mana kekuatan yang dimiliki oleh mana-mana parti dan individu tertentu.

“Tambahan pula Pilihan Raya Umum ke15 (PRU15) ini dilihat sebagai satu medan permainan baharu yang terbuka, boleh dikatakan sukar untuk dijangka.

“Mana mana individu atau parti politik, saya kira boleh buat kejutan,” katanya.

Beliau berkata, tambahan lagi dengan pelaksanaan Undi18, maka negara akan menyaksikan hadirnya jutaan pengundi pertama kali.

“Saya rasa ini satu persaingan yang sangat sihat untuk melihat siapakah atau pun parti manakah yang mampu membawa kepada kepimpinan baharu Malaysia dan memberikan manfaat yang terbaik kepada seluruh rakyat negara ini,” katanya.

Berita berkaitan;


‘Politik sekarang pagi cakap A, petang kata B’

Oleh Athirah Huda Zalhe

BANGI, 26 Safar 1442H, Rabu – Belum sejuk isu dakwaan Presiden PKR, Datuk Seri Anwar Ibrahim mempunyai majoriti kukuh sokongan daripada Ahli Parlimen, UMNO pula ‘panaskan’ politik negara dengan mempertimbang menarik balik sokongannya terhadap Perikatan Nasional (PN).

Disebabkan itu, politik yang berlaku di Malaysia kebelakangan ini bukan lagi bersifat membina rakyat, sebaliknya hanya tempat pemimpin-pemimpin atasan menyelamatkan diri masing-masing, dakwa Ketua Media Pertubuhan Muafakat Sejahtera Masyarakat Malaysia (MUAFAKAT), Haji Rashidi Haris.

Kesal dengan situasi semasa politik hari ini, beliau berkata, pemimpin kebanyakan parti tidak lagi melihat kepentingan rakyat sebagai keutamaan perjuangan mereka, apatah lagi dalam keadaan negara sedang berperang dengan wabak COVID-19.

“Politik yang ada sekarang ini adalah politik yang pagi cakap A, petang cakap B dan boleh bercakap perkara bertentangan juga.

“Bahkan, politik yang kita lihat hari ini juga adalah musuh dan lawan itu sama. Sekarang musuh, lepas itu berkawan dan kemudian bermusuh balik,” katanya kepada Ismaweb.net, hari ini.

Beliau berkata demikian mengulas kenyataan UMNO semalam, yang mempertimbang untuk menarik diri daripada menyokong PN dan akan memberi syarat baharu kepada gabungan itu bagi meneruskan kerjasama politik secara perjanjian bertulis.

Setiausaha Agung UMNO, Datuk Seri Ahmad Maslan berkata, perkara itu dipersetujui dalam mesyuarat Biro Politik Majlis Tertinggi UMNO semalam.

Pertimbangan yang diputuskan UMNO itu dibuat ketika kontroversi berkenaan dakwaan Anwar mempunyai sokongan kukuh daripada Ahli Parlimen untuk membentuk kerajaan Persekutuan yang baharu.

Mengulas perkara itu, Haji Rashidi menegaskan bahawa MUAFAKAT kekal dengan prinsip untuk memilih pemimpin yang berwibawa dan menolak ketaksuban kepartian.

“Kita tidak bergantung dengan parti. Bagi MUAFAKAT, kita kekal dengan prinsip memilih pemimpin yang berwibawa.

“Rakyat juga perlu peka dan bijaksana serta keluar daripada kepompong ketaksuban parti. Pilihlah pemimpin Islam yang berwibawa,” katanya.


Mogok bukan penyelesaian terbaik tangani isu sektor kesihatan

KUALA LUMPUR, 7 Ramadan 1444H, Rabu – Mogok secara tidak terancang bukan suatu jalan penyelesaian terbaik terhadap sebarang permasalahan yang timbul berkaitan dengan profesion pegawai perubatan atau mana-mana profesional lain, menurut Ketua Pengarah Kesihatan, Tan Sri Dr Noor Hisham Abdullah.

Sebaliknya, beliau berkata, permasalahan yang timbul perlu ditangani dengan penglibatan bersama serta cara yang lebih berhemah.

“Penganjuran mogok secara amnya boleh menyebabkan sesuatu perkhidmatan terjejas selama mana ianya dianjurkan. Lazimnya ia dianjurkan untuk menyampai mesej tertentu kepada pihak-pihak berkaitan.

“Namun, perkara ini perlu ditimbang dengan teliti. Ini memandangkan perkhidmatan kesihatan merupakan suatu perkhidmatan yang kritikal terutama kerana ia melibatkan nyawa manusia dan kesejahteraan rakyat,” katanya dalam kenyataan hari ini.

Beliau berkata demikian sebagai respons kepada desas-desus akan berlangsung mogok doktor kontrak pada 3 hingga 5 April ini dan laman Instagram DoctorsMalaysia menggesa doktor kontrak seluruh negara tampil menyertai mogok berkenaan atau meletak jawatan secara beramai-ramai pada 1 April.

Bagaimanapun, Dr Noor Hisham memaklumkan Kementerian Kesihatan (KKM) tidak mempunyai maklumat lanjut mengenai mogok tersebut malah hanya menerima hebahan melalui saluran media sosial sahaja.

Dalam pada itu, beliau berkata kerajaan dari semasa ke semasa telah memberi respons terhadap permasalahan serta permintaan yang ditimbulkan oleh anggota kesihatan antaranya mewujudkan perjawatan tetap, penajaan latihan kepakaran atau latihan lanjutan, kenaikan pangkat secara time-based, peluang kenaikan ke gred khas dan mewujudkan gred UD56 untuk pakar perubatan dan sebagainya.

Beliau percaya kerajaan akan memastikan segala permasalahan dan permintaan itu diteliti sesuai dengan isu semasa serta diberi penyelesaian sewajarnya berdasarkan kepada kemampuan ekonomi negara.

“Alhamdulillah, perkhidmatan kesihatan dilihat terus diberi keutamaan sewajarnya oleh pihak kerajaan sebagaimana yang dapat kita perhatikan melalui Belanjawan 2023: Membangun Malaysia MADANI. Semoga perkhidmatan kesihatan dapat terus diperkukuhkan lagi dalam tahun mendatang,” katanya.

Dr Noor Hisham berkata, perkhidmatan kesihatan di negara ini perlu terus dianggap sebagai sektor yang kritikal termasuk petugas kesihatan kerana kompleksiti, cabaran, risiko dan jerih perih perlu dihadapi oleh anggota kesihatan dalam menjalankan tugasan serta tanggungjawab mereka.

“Pandemik COVID-19 telah mengajar kita bahawa tanpa sistem kesihatan yang berdaya tahan, negara tidak mungkin dapat mengawal wabak tersebut dengan baik dan orang ramai tidak mungkin dapat meneruskan aktiviti kehidupan seperti biasa.

“Justeru, petugas kesihatan yang merupakan aset utama Perkhidmatan Kesihatan perlu terus diberi perhatian sewajarnya, termasuk imbuhan sewajarnya buat perkhidmatan mereka,” katanya.- Bernama


Arab Saudi iktiraf vaksin Sinovac

KUALA LUMPUR, 3 Zulhijjah 1442H, Selasa – Kerajaan Arab Saudi telah memasukkan Sinovac dalam senarai vaksin yang diterima bagi memasuki negara itu.

Menteri di Jabatan Perdana Menteri (Hal Ehwal Agama), Datuk Dr Zulkifli Mohamad Al-Bakri berkata, orang ramai boleh menyampaikan berita gembira itu kepada ahli keluarga yang berniat untuk menunaikan ibadah haji dan umrah pada masa akan datang.

“Sama-Sama kita doakan urusan jemaah haji Malaysia yang diluluskan untuk menunaikan haji pada tahun ini dipermudahkan Allah SWT,” katanya menerusi perkongsian di laman Facebook rasmi beliau.

Zulkifli turut berkongsi pautan ke laman sesawang Kementerian Kesihatan Arab Saudi https://eservices.moh.gov.sa untuk rujukan permohonan masuk ke negara itu.

Dengan perkembangan terbaharu itu, Arab Saudi kini mengiktiraf enam jenis vaksin bagi COVID-19 iaitu Pfizer-BioNTech, Moderna, AstraZeneca, Janssen, Sinopharm dan Sinovac.

Sebelum ini, Kerajaan Arab Saudi dilaporkan membuat ketetapan hanya jemaah yang menerima vaksin jenis Pfizer dan AstraZeneca dibenar menunaikan haji sekali gus menimbulkan keresahan rakyat Malaysia yang menerima vaksin Sinovac.-  Bernama


Bohong besar, Anwar tak layak kekal sebagai Perdana Menteri: Muhyiddin

BANGI, 19 Zulhijjah 1444H, Sabtu – Pengerusi Perikatan Nasional (PN), Tan Sri Muhyiddin Yassin mendakwa Datuk Seri Anwar Ibrahim berbohong berhubung isu hutang peneroka Lembaga Kemajuan Tanah Persekutuan (Felda).

Bekas Ahli Parlimen Pagoh itu berkata, kenyataan Anwar tidak melayakkan beliau kekal menjadi Perdana Menteri kerana berbohong besar sedangkan hutang peneroka Felda telah dilupuskan pada 2021 lagi.

“Anwar menuduh saya tidak melaksanakan pelupusan hutang peneroka Felda. Ini satu pembohongan besar.

“Hal ini disahkan sendiri oleh Menteri di Jabatan Perdana Menteri dalam jawapan di Parlimen pada 23 Februari 2023 di mana pelupusan hutang peneroka Felda telah dilaksanakan pada tahun 2021.

“Namun, oleh kerana kekangan aliran tunai Felda, kerajaan Pakatan Harapan-Barisan Nasional tidak dapat melaksanakan pelupusan hutang peneroka secara berterusan,” katanya dalam kenyataan menerusi Facebook, hari ini.

Semalam, Anwar mendakwa pengumuman mengenai pemansuhan 80 peratus hutang peneroka Felda yang dibuat kerajaan terdahulu tidak disertai sebarang kelulusan.

Sebaliknya, kerajaan PN hanya membuat pengumuman mengenai pelupusan hutang berjumlah RM8.3 bilion tersebut.

Katanya, kerajaan PN berdegar-degar berbicara hendak menjaga orang Melayu dan Islam tetapi hutang pun tidak dilupus sehingga Kerajaan Perpaduan mengambil alih pentadbiran.

Mengulas lanjut, Muhyiddin menjelaskan, bekas Pengerusi Felda, Tan Sri Idris Jusoh juga telah membuat kenyataan pada 24 Februari 2023 bahawa pelupusan sebahagian hutang peneroka Felda berjumlah RM8.3 billion telah selesai dilaksanakan pada tahun 2021.

Tegas Muhyiddin, beliau bukan seorang manusia yang suka membuat pembohongan selain tidak menunaikan janji.

“Saya bukan jenis manusia yang suka berbohong dan tidak mengotakan janji. Yang suka berbohong dan tidak menunaikan janji ialah Anwar.

“Dengan pembohongan yang terbaharu ini, semakin jelas Anwar bukanlah seorang yang layak untuk kekal menjadi Perdana Menteri,” katanya.

Februari lalu, Idris memaklumkan sebahagian hutang peneroka Felda berjumlah RM8.3 bilion daripada jumlah keseluruhan sebanyak RM12.1 bilion telah selesai dilaksanakan pada tahun 2021.

Beliau berkata, keputusan tersebut tidak pernah dibatalkan oleh mana-mana kerajaan termasuk Kerajaan Perpaduan.

Jelasnya, semua peneroka yang menandatangani perjanjian pelupusan hutang tersebut telah menikmati manfaat dengan bayaran kembali pinjaman yang jauh lebih rendah dan mampu dibayar.

Beliau berkata demikian mengulas jawapan bertulis Parlimen pada 23 Februari lalu, di mana Menteri Undang-Undang, Datuk Seri Azalina Othman Said berkata, kerajaan menghentikan inisiatif yang dimulakan oleh pentadbiran Muhyiddin untuk memansuhkan sebahagian daripada pinjaman peneroka Felda berjumlah RM8.3 bilion.

Beliau berkata, kerajaan tidak akan dapat meneruskan pelupusan pinjaman peneroka Felda lagi kerana ia mengakibatkan ‘impak besar’ kepada kewangan Felda.


Diktator Syria, Bashar al-Assad menang pilihan raya

DAMSYIK, 16 Syawal 1442H, Jumaat – Presiden Syria, Bashar al-Assad sekali lagi memenangi pilihan raya untuk penggal keempat dengan 95.1 peratus undi, yang akan memperluas pemerintahannya ke atas negara yang hancur akibat perang itu.

Pihak penentang dan Barat, bagaimanapun, menyifatkan keputusan kemenangannya itu sebagai penipuan.

Pemerintah yang bersifat diktator itu mendakwa pilihan raya tersebut menunjukkan bahawa Syria berfungsi dengan normal walaupun terdapat konflik selama sedekad, yang telah membunuh ratusan ribu orang dan mengusir 11 juta rakyatnya – sekitar separuh penduduk – dari rumah mereka.

Ketua Parlimen, Hammouda Sabbagh mengumumkan keputusan itu dalam sidang media pada hari Khamis, dengan mengatakan bahawa jumlah pengundi adalah pada sekitar 78 peratus.

Pilihan raya itu berlangsung walaupun proses perdamaian yang dipimpin oleh Pertubuhan Bangsa-Bangsa Bersatu (PBB) telah meminta pemungutan suara di bawah pengawasan antarabangsa yang akan membantu membuka jalan bagi Perlembagaan baru dan penyelesaian politik.

Kemenangan itu memberi Assad tujuh tahun lagi kekuasaan dan memanjangkan pemerintahan keluarganya hingga hampir enam dekad.

Ayahnya, Hafez al-Assad memimpin Syria selama 30 tahun sehingga kematiannya pada tahun 2000.

“Terima kasih kepada semua rakyat Syria atas rasa nasionalisme yang tinggi dan penyertaan mereka yang sangat baik…. untuk masa depan anak-anak Syria dan para pemudanya mari kita mulakan mulai esok kempen kerja kita untuk membina harapan dan membina Syria,” tulis diktator itu di laman Facebook kempennya.

Dilaporkan bahawa menjelang pengumuman keputusan, ribuan orang mengadakan perhimpunan mengibarkan bendera Syria dan memegang gambar Assad sambil menyanyi dan menari sepanjang hari Khamis.

Pegawai mengatakan kepada Reuters secara tertutup bahawa pihak berkuasa Syria yang mengadakan perhimpunan besar dalam beberapa hari terakhir untuk mendorong pengundian.

Manakala pasukan keselamatan yang menyokong peraturan yang dikuasai minoriti Alawite telah mengarahkan pegawai kerajaan negeri untuk mengundinya.

Assad bertanding melawan dua calon yang tidak jelas, bekas timbalan menteri Kabinet Abdallah Saloum Abdallah dan Mahmoud Ahmed Marei, ketua sebuah parti pembangkang yang kecil, yang disahkan secara rasmi.

Marei mendapat 3.3 peratus undi sementara Saloum mendapat 1.5 peratus, kata Sabbagh.

Selepas pengumuman itu, bunga api meletus dalam perayaan dan orang ramai terus bersorak di pelbagai dataran utama di bandar-bandar di seluruh Syria. – Agensi


Tiada siapa berhak bercakap atas nama Palestin: Abbas

RAMALLAH, 16 Muharram 1442H, Jumaat – Tekanan ke atas Palestin semakin meningkat sejak awal tahun, tambahan pula negara Arab tidak lagi memberikan komitmen kewangan mereka terhadap kami, kata Presiden Palestin, Mahmoud Abbas.

Dalam persidangan video antara Ramallah-Beirut semalam, Abbas menegaskan mulai sekarang tiada siapa diberi kuasa untuk bercakap di atas nama Palestin.

“Kami hanya akan bercakap untuk tujuan kami sahaja,” tegas Abbas.

Pertemuan intra-Palestin itu diadakan untuk berbincang mengenai langkah mencegah rancangan penaklukan negara haram Israel di Tebing Barat yang diduduki – ketika Emiriah Arab Bersatu (UAE) mengumumkan perjanjian normalisasi dengan rejim itu.

Abbas menegaskan bahawa Pihak Berkuasa Palestin menolak negara pembuli, Amerika Syarikat (AS) menjadi satu-satunya orang tengah dalam sebarang rundingan dengan Israel.

Beliau juga meminta persidangan perdamaian antarabangsa di bawah kawalan Pertubuhan Bangsa-Bangsa Bersatu (PBB) berdasarkan inisiatif perdamaian Arab.

Sementara itu, Ketua Politik Pergerakan Perjuangan Islam Palestin (Hamas), Ismail Haniyeh berkata, perjanjian abad ini AS bertujuan mewujudkan gabungan wilayah yang membolehkan Israel masuk ke negara-negara Arab melalui normalisasi.

“Kita melalui tempoh yang berisiko dan ancaman strategik yang belum pernah terjadi sebelum ini terhadap perjuangan Palestin dan wilayah kami,” kata Haniyeh.

Beliau turut meminta program politik yang mengakhiri kesan Perjanjian Oslo diwujudkan dan mendapatkan semula kesatuan Palestin.

13 Ogos lalu, UAE dan Israel mengumumkan perjanjian menormalkan hubungan dua negara, termasuk membuka kedutaan di wilayah masing-masing.-  Agensi


Ada kes khianat kain rentang, bendera parti di Kelantan

KOTA BHARU, 2 Muharam 1445H, Khamis – Polis Diraja Malaysia (PDRM) Kontinjen Kelantan menerima dua laporan polis berhubung kejadian khianat terhadap kain rentang dan bendera parti sejak Sabtu lalu.

Ketua Polis Kelantan, Datuk Muhamad Zaki Harun, berkata kejadian itu berlaku di Tumpat dan Kuala Krai.

Selain itu, pihak polis turut mengesan empat lagi kejadian yang sama berlaku di sekitar Kota Bharu.

“Perbuatan khianat ini dilakukan dengan cara mencabut dan menjatuhkan bendera parti serta merosakkan kain rentang.

“Polis memandang serius berhubung kejadian ini dan menggerakkan hampir kesemua ‘Team Cantas’ dan juga pasukan lain di bawah Ketua Polis Daerah dalam usaha mengesan dan menangkap mana-mana pihak yang dipercayai terbabit sama ada secara langsung atau sebaliknya,” katanya dalam kenyataan media, hari ini.

Muhamad Zaki berkata, pihaknya sedang giat menjalankan risikan maklumat dan operasi ekoran dari beberapa kejadian ini.

“Siasatan secara terperinci akan dilaksanakan berdasarkan laporan Polis yang telah dibuat.

“Pihak polis tidak akan teragak-agak untuk menangkap mana-mana individu yang tidak bertanggungjawab melakukan perbuatan ini, bukan sahaja pelaku tetapi juga pendorong, perancang atau yang berada di sebalik tabir.

“Semua yang berkaitan akan menerima padah dan polis akan pastikan siasatan dilakukan sehingga ke akar umbi,” katanya.

Sehubungan itu, beliau mengingatkan semua ketua parti, presiden badan bukan kerajaan (NGO) atau pengerusi mana-mana pertubuhan khususnya di Kelantan supaya sentiasa menjaga dan mengawasi ahli serta pengikut masing-masing supaya tidak merosakkan keharmonian dan keamanan.

Tegasnya, pihak polis juga tidak akan berkompromi dengan mana-mana pihak yang terbabit dan kes ini akan disiasat mengikut Seksyen 427 Kanun Keseksaan iaitu hukuman penjara sehingga dua tahun atau denda, atau kedua-duanya sekali.

“Selain itu, tindakan tegas juga akan diambil oleh polis Kelantan bagi mana-mana pihak yang cuba melakukan sebarang provokasi atau menimbulkan sebarang isu berkaitan dengan institusi Diraja, agama dan perkauman (3R).

“Pihak polis memberi amaran kepada orang ramai untuk tidak memuat naik sebarang ‘posting’ di media sosial atau menyebarkan berita yang boleh mendatangkan pecah keamanan dan kegusaran pada masyarakat terutama menyentuh isu-isu 3R,” katanya.


Aman Palestin salur bantuan awal AS$30,00 kepada Turkiye-Syria

BANGI,17 Rejab 1444H, Rabu – Aman Palestin Berhad melancarkan Kempen Bantuan Gempa Bumi Turkiye-Syria bagi mengumpul dana berbentuk kewangan untuk disalurkan penduduk terjejas.

Antara keperluan mendesak yang diperlukan termasuk khemah, kotak makanan, pemanas dan kerosin, bantuan klinikal serta makanan panas.

Aman Palestin memaklumkan, pihaknya telah memulakan langkah praktikal dengan menghantar bantuan awal sebanyak AS$30,000 ke kawasan yang terjejas gempa bumi.

“Aman Palestin menyeru kepada seluruh rakyat Malaysia, Indonesia dan seluruh nusantara agar bersolidariti untuk saudara kita di Turkiye dan Syria.

“Gempa bumi dahsyat yang melanda negara itu menunjukkan kesan ketara dari segi bilangan yang terkorban dan jumlah yang cedera, selain bangunan yang musnah.

“Mereka amat memerlukan bantuan dan sokongan daripada seluruh negara,” katanya dalam kenyataan, hari ini.

Setakat pagi ini, jumlah korban sudah melepasi 7,200 dan angka kematian dijangka terus meningkat.

Pasukan penyelamat kini sedang bertungkus lumus menyelamatkan mangsa-manga terperangkap di bawah runtuhan.


Dr Faudzinaim dilantik Mufti Negeri Sembilan

SEREMBAN, 18 Rabiulawal 1445H, Rabu – Pengerusi Pusat Kajian Usuluddin dan Falsafah, Fakulti Pengajian Islam Universiti Kebangsaan Malaysia (UKM), Prof Madya Dr Faudzinaim Badarudin dilantik sebagai Mufti Negeri Sembilan yang baharu.

Mengumumkan perkara itu, Menteri Besar, Datuk Seri Aminuddin Harun berkata, pelantikan Dr Faudzinaim berkuat kuasa 1 Oktober lalu bagi menggantikan Datuk Mohd Yusof Ahmad yang bersara.

“Tahniah diucapkan kepada Profesor Madya Dr Faudzinaim di atas pelantikan sebagai Mufti Negeri Sembilan,” katanya dalam satu kenyataan.

Aminuddin berkata, Dr Faudzinaim adalah Ahli Majlis Agama Islam Negeri Sembilan (MAINS), Jawatankuasa Fatwa Negeri dan Jilsah Turuq Sufiyyah Negeri Sembilan.

Beliau berkelulusan Doktof Falsafah (PhD) dari University of London (1998) dan Ijazah Sarjana di universiti sama (1992), serta Ijazah Sarjana Muda dari UKM (1989).

“Dengan kelayakan dan kepakaran dalam bidang bidang akidah dan kesufian, saya berharap beliau dapat menyumbang kepada pembangunan dakwah Islamiah khususnya bagi penduduk Negeri Sembilan,” katanya.

Dr Faudzinaim, 58, anak kelahiran Tanjong Ipoh, Kuala Pilah mendapat pendidikan awal di Sekolah Menengah Kebangsaan Agama Sheikh Haji Mohd Said di Seremban dan melanjutkan pelajaran di UKM, melanjutkan pelajaran ke peringkat Sarjana Muda Pengajian Islam (Kepujian) Fakulti Pengajian Islam.

Aminuddin yang juga Pengerusi Jawatankuasa Hal Ehwal Agama Islam Negeri berkata, Dr Faudzinaim mempunyai pengalaman kerja yang luas bermula sebagai tutor di Jabatan Pengajian Agama dan Falsafah di Fakulti Pengajian Islam UKM.

Beliau berkata, Dr Faudzinaim kemudiannya melanjutkan pengajian peringkat Sarjana di University of London (1991-1992) dan PhD dari School of Oriental and African Studies dari 1992 hingga 1998.

“Faudzinaim memulakan perkhidmatan sebagai tutor di Jabatan Pengajian Agama dan Falsafah di Fakulti Pengajian Islam UKM, dan kemudiannya sebagai pensyarah di jabatan yang sama, akhirnya menjawat jawatan pensyarah kanan bermula 1 Februari 2005.

“Beliau kemudiannya menyandang jawatan Profesor Madya di Jabatan Pengajian Agama dan Falsafah, Fakulti Pengajian Islam UKM, mulai 2007.

“Kami mendoakan semoga beliau berjaya dalam perkhidmatannya, dan semoga beliau menjalankan tugas yang diamanahkan dengan penuh keikhlasan untuk Negeri Sembilan tercinta,” katanya.


Tiada jaminan UMNO bersatu selagi parti gagal perjuang hak Melayu

BANGI, 17 Syawal 1443H, Rabu – Tiada jaminan UMNO akan bersatu menghadapi pilihan raya umum (PRU) akan datang, meskipun perlembagaan parti untuk membolehkan pemilihan ditangguhkan dilulus Jabatan Pendaftaran Pertubuhan (ROS).

Ia selagi mana parti itu terus berpuak-puak dan gagal sepakat memperjuangkan hak orang Melayu dan rakyat secara umumnya, kata Profesor Pusat Pengajian Antarabangsa, Universiti Utara Malaysia (UUM), Prof Dr Mohd Azizuddin Mohd Sani.

Beliau berkata, melihat senario PRU sebelum ini, sabotaj terhadap Barisan Nasional (BN) adalah tinggi kerana rasa tidak puas hati pemimpin dan ahli terhadap cara serta keputusan kepimpinan.

“Senario ini dijangka berterusan tetapi boleh diminimumkan sekiranya parti boleh diuruskan secara muafakat.

“UMNO perlu menerima hakikat bahawa kemenangan parti itu dan BN dalam PRU bukanlah kerana sokongan ahli UMNO semata-mata, malah rakyat perlu percaya dan diyakinkan terus menyokong dan mengundi parti berkenaan dalam PRU,” katanya.

Menulis dalam Berita Harian (BH) hari ini, Dr Mohd Azizuddin berkata, selagi polemik politik berterusan dalam UMNO, maka ia boleh membawa kepada kelemahan dan kejatuhan parti itu sendiri.

Beliau berkata, meskipun penangguhan pemilihan itu sekadar perkiraan dalam UMNO, isu demokrasi parti adalah cerminan persepsi rakyat dalam melihat perjalanan UMNO.

“Meskipun hakikat persaingan politik parti itu normal, rakyat melihat isu ini lebih kepada persaingan politik yang tidak mengambil kira hal mereka.

“Rakyat melihat orang politik gemar bermain politik untuk mendapatkan kuasa sebagai matlamat utama.

“Matlamat diri berbanding rakyat difikirkan matlamat utama sebagai wadah perjuangan kepartian,” katanya.

Katanya, bagi rakyat, isu watikah dan persaingan politik seharusnya tidak timbul dan diselesaikan secara dalaman.

“Sebenarnya, pindaan perlembagaan UMNO bukanlah isu pokok, isu sebenar adalah terletak kepada kredibiliti dan imej UMNO dalam meyakinkan rakyat untuk memberikan sokongan.

“Jadi, sama ada pindaan ini diluluskan atau tidak oleh ROS, UMNO harus menerimanya dengan tangan terbuka dan bersatu padu meneruskan wadah perjuangan bagi membela orang Melayu dan menyelesaikan masalah dalaman secara bijaksana,” katanya.

Pautan berkaitan;


22,361,734 populasi dewasa lengkap divaksin

KUALA LUMPUR, 25 Rabiulawal 1443H, Isnin – Kadar populasi dewasa di negara ini yang lengkap menerima suntikan vaksin COVID-19 meningkat kepada 22,361,734 individu setakat 11.59 malam tadi, berbanding 22,348,481 pada Sabtu.

Berdasarkan data Kementerian Kesihatan (KKM) menerusi laman COVIDNOW, sejumlah 22,872,309 atau 97.7 peratus individu pula telah menerima sekurang-kurangnya satu dos vaksin.

Selain itu, sebanyak 63,489 dos vaksin harian diberikan semalam melibatkan golongan dewasa dan remaja, menjadikan jumlah kumulatif pemberian vaksin bagi Program Imunisasi COVID-19 Kebangsaan (PICK) kini meningkat kepada 50,076,170 dos.

Bagi golongan kanak-kanak dan remaja berusia 12 hingga 17 tahun, setakat semalam 2,091,464 individu atau 66.4 peratus telah melengkapkan suntikan vaksin manakala 83 peratus atau 2,612,742 individu menerima sekurang-kurangnya satu dos vaksin menerusi PICK Remaja yang bermula sejak 8 Sept.

Dalam pada itu, sejumlah 16,244 dos penggalak vaksin COVID-19 diberikan semalam menjadikan jumlah kumulatif kini 307,653 dos. – Bernama


Palestin puji keputusan Norway label produk buatan Israel

RAMALLAH, 13 Zulkaedah 1443H, Isnin – Kementerian Luar Negeri dan Ekspatriat memuji langkah Norway yang melabelkan produk negara haram Israel yang dibawa dari penempatan negara itu dengan tempat pengeluar produk berkenaan.

Kementerian dalam kenyataan memaklumkan, keputusan Norway itu selaras dengan keputusan Suruhanjaya Eropah 2015 dan selari dengan komitmen Kesatuan Eropah (EU) dan Norway terhadap undang-undang antarabangsa serta resolusi legitimasi antarabangsa, termasuk Resolusi Majlis Keselamatan PBB.

Keputusan Norway adalah langkah perundangan dan moral yang penting ke arah yang betul, membawa kepada pemboikotan produk penempatan Israel, melarang kemasukan mereka dan kemasukan peneroka ke negara Eropah dan dunia.

“Ini adalah langkah tepat dalam untuk mengenakan sekatan ke atas kuasa pendudukan, kerana pembinaan penempatan merupakan pelanggaran besar undang-undang antarabangsa dan perjanjian yang ditandatangani, dan merupakan jenayah perang terhadap kemanusiaan,” kata kementerian berkenaan.

Kementerian dalam masa sama, menggesa semua negara untuk melabel dan memboikot produk dari negara haram, Israel demi menegakkan sistem antarabangsa berdasarkan undang-undang antarabangsa.

Sementara itu, Kementerian Luar Israel dalam kenyataan berkata, tindakan itu bakal memberi kesan kepada hubungan bilateral kedua-dua negara serta usaha Norway dalam mempromosikan hubungan antara Israel dan Palestin.

Kenyataan itu merujuk kepada usaha berterusan Norway sebagai mediator dalam konflik Israel-Palestin.

Jumaat lalu, Kerajaan Norway mengumumkan dasar baharu negara itu bahawa ia tidak mencukupi untuk sekadar melabel produk yang datang di wilayah diduduki Israel.

Langkah itu membabitkan pengimportan wain, minyak zaitun, buah-buahan dan sayur-sayuran serta terpakai kepada produk yang dibawa dari Tebing Barat termasuk timur Baitulmaqdis dan Bukit Golan.

Norway menjelaskan, prinsip berdasarkan keputusan seperti yang ditetapkan dalam arahan 2019, ialah supaya pengguna tidak tertipu dengan label negara asal sesuatu produk. – Agensi


Jenayah komersial terus meningkat di Pahang

KUANTAN, 24 Safar 1444H, Selasa – Kes jenayah komersial terus mencatatkan peningkatan di Pahang apabila 1,410 kes dicatatkan bagi tempoh Januari hingga Ogos lepas, meningkat 269 kes berbanding 1,141 kes bagi tempoh sama tahun lepas.

Timbalan Ketua Polis Pahang, Datuk Abdul Razak Mohd Yusoff berkata, kes tipu merupakan penyumbang utama dalam peningkatan itu, dengan 1,334 kertas siasatan melibatkan kerugian lebih RM33 juta direkodkan berbanding 1,050 kes dengan kerugian lebih RM35 juta bagi tempoh sama tahun lepas.

“Bagaimanapun, 154 tangkapan berjaya dilaksanakan dalam Op Mule Khas, yang membabitkan kes jenayah komersial dalam tempoh 1 hingga 31 Julai lepas, melepasi sasaran 150 tangkapan ditetapkan Jabatan Siasatan Jenayah Komersial (JSJK) Bukit Aman.

“JSJK Pahang juga telah berjaya melepasi 40 peratus kadar pertuduhan yang ditetapkan, apabila mencatatkan kadar pertuduhan 47.38 peratus,” katanya pada perhimpunan bulanan Ibu Pejabat Polis Kontinjen (IPK) Pahang di sini hari ini.

Sementara itu, statistik Jabatan Siasatan Jenayah (JSJ) pula menunjukkan 1,289 kes telah dibuka, mencatatkan penurunan 5.91 peratus berbanding 1,370 kes tempoh yang sama tahun 2021.

Abdul Razak berkata, kes trafik pula menunjukkan peningkatan, apabila Jabatan Siasatan dan Penguatkuasaan Trafik (JSPT) merekodkan 14,674 kes setakat tahun ini, berbanding 9,013 kes pada tahun lepas, dengan jumlah kemalangan maut sebanyak 250 kes yang melibatkan 294 kematian, berbanding 181 kes dengan 195 kematian pada tahun 2021. – Bernama


Taufan Nanmadol hampiri Jepun, penduduk pulau diarah berpindah

TOKYO, 21 Safar 1444H, Sabtu – Agensi Meteorologi Jepun menggesa penduduk supaya berpindah daripada sebahagian selatan pulau Kyushu pada hari Sabtu, ekoran amaran taufan besar dan kuat yang dijangka membawa hujan sehingga setengah meter (20 inci) esok.

Nanmadol, yang diklasifikasikan sebagai taufan super oleh Pusat Amaran Taufan Bersama Tentera Laut AS, berpotensi menjadi ribut tropika paling merosakkan yang akan menyerang Jepun dalam beberapa dekad.

Agensi cuaca Jepun berkata, ia mengeluarkan ‘amaran khas’ untuk wilayah Kagoshima dan bahagian lain Kyushu, pulau utama paling selatan Jepun, seawal petang Sabtu dengan kemungkinan gelombang tinggi dan hujan lebat di wilayah itu.

Ia akan menjadi amaran pertama sedemikian untuk mana-mana wilayah di utara rantaian pulau Okinawa, lapor media domestik.

Ribut dan hujan yang belum pernah berlaku sebelum ini juga boleh melanda kawasan itu, kata pegawai JMA, Ryuta Kurora pada sidang media disiarkan di televisyen, menggesa penduduk di sana berpindah sebelum gelap.

Kyushu Selatan dijangka menerima 500 milimeter hujan pada hari Ahad, manakala wilayah Tokai tengah dijangka menerima 300 milimeter hujan, ramal agensi itu.

Kyushu Railway Co (9142.T) mula menghentikan beberapa laluan kereta api pada hari Sabtu sebelum penggantungan yang lebih luas pada hari Ahad. Puluhan penerbangan hujung minggu di wilayah selatan telah dibatalkan, lapor penyiar NHK.

Nanmadol, taufan ke-14 musim ini, berada berhampiran Pulau Minami-Daito selatan Jepun menuju ke barat laut pada kelajuan 20 km (12 batu) sejam pada petang Sabtu.

Angin di tengah-tengah ribut bertiup pada kelajuan 198 km sejam (123 batu sejam), berhembus sehingga 270 kmsj, menurut JMA.

Ribut itu, kekuatan yang setara dengan taufan kelas 5 di Lautan Atlantik, diramalkan melengkung ke timur dan melepasi Tokyo pada hari Selasa sebelum bergerak ke laut menjelang Rabu.

Penyiar domestik menyiarkan rakaman angin kencang dan hujan sudah melanda rantaian pulau selatan Jepun Okinawa ketika ribut menghampiri. – Agensi


Kes COVID-19 di Olimpik Tokyo kini 241

TOKYO, 21 Zulhijjah 1442H, Sabtu – Seramai 241 petugas dan mereka yang terbabit dengan Olimpik Tokyo 2020 dijangkiti COVID-19, menurut pihak penganjur pada Sabtu.

Menurut Agensi Anadolu, jawatankuasa penganjur mengesahkan 21 lagi kes baharu dilaporkan dan kesemua mereka yang dijangkiti sedang dikuarantin.

Sejak beberapa hari lalu tiada atlet yang bertanding dijangkiti COVID-19, kata jawatankuasa itu. – Bernama


1,232 waris keluarga meninggal dunia akibat COVID-19 terima bantuan wang ihsan

PUTRAJAYA, 12 Zulhijjah 1442H, Khamis – Agensi Pengurusan Bencana Negara (Nadma) telah menyalurkan RM6.16 juta di bawah Bantuan Khas Pengurusan Kematian COVID-19 kepada 1,232 waris yang kematian ahli keluarga akibat COVID-19 setakat 19 Julai.

Menteri di Jabatan Perdana Menteri (Tugas-Tugas Khas), Datuk Seri Mohd Redzuan Md Yusof berkata, Nadma setakat ini telah menerima kira-kira 1,500 permohonan daripada rakyat Malaysia untuk bantuan khas berkenaan.

“Bantuan ini untuk mengurangkan bebanan mereka kerana mungkin yang meninggal adalah ketua keluarga, sekurang-kurangnya kita boleh bagi bantuan segera,” katanya kepada media selepas melawat pusat pemberian vaksin (PPV) di Dewan Seroja, di sini hari ini.

Bantuan Khas Pengurusan Kematian COVID-19 merupakan bantuan sekali bayar RM5,000 yang diberikan kepada waris individu yang meninggal dunia akibat COVID-19.

Mohd Redzuan berkata, sebanyak 300 permohonan masih dalam proses kelulusan oleh Nadma.

“Proses (kelulusan) tu sentiasa berjalan, kadang-kadang maklumat dan verifikasi (untuk sesuatu permohonan) belum diterima,” katanya. – Bernama


ISMA kesal tindak-tanduk MITI seakan tak mahu bendung COVID-19

BANGI, 4 Zulkaedah 1442H, Selasa – Gerakan Islam Ikatan Muslimin Malaysia (ISMA) kesal melihat tindak-tanduk Kementerian Perdagangan Antarabangsa dan Industri (MITI) yang seolah-olah tidak mahu membantu dalam membendung penularan COVID-19 di negara ini.

Menerusi catatan di Facebook, ISMA memaklumkan pernah menggesa MITI supaya bersikap telus dalam memberi kebenaran kepada sektor kilang yang benar-benar ‘essential’ sahaja.

Bagaimanapun katanya, gesaan itu ibarat mencurah air ke daun keladi kerana seruan berkenaan seperti tidak diendahkan.

“Hasilnya, kluster tempat kerja terutamanya sektor pengilangan menjuarai carta tertinggi kes jangkitan COVID-19.

“Kementerian Kesihatan Malaysia (KKM) kerap kali ingatkan rakyat untuk patuh prosedur operasi standard (SOP) tetapi pihak MITI pula seakan tidak mahu bekerjasama membanteras COVID-19.

“Di akhirnya nanti sia-sia sahaja rakyat berkorban duduk di rumah, tetapi kes tetap tidak berkurang,” katanya, hari ini.

Sehingga 14 Jun 2021, sejumlah 1,328 kluster tempat kerja telah dilaporkan KKM.

Sebanyak 624,246 individu telah disaring dalam kluster-kluster tersebut dengan 147,040 kes dikesan positif COVID-19 (kadar positiviti sebanyak 23.6 peratus).

Ketua Pengarah Kesihatan, Tan Sri Dr Noor Hisham Abdullah berkata, walaupun trend kes mingguan di Malaysia menunjukkan penurunan dalam dua minggu ini, namun kluster-kluster tempat kerja terus menyumbang kepada pertambahan kluster-kluster baharu di Malaysia.


MP Sri Aman syor perkenal semula GST

BANGI, 27 Safar 1445H, Rabu – Ahli Parlimen Sri Aman, Datuk Seri Doris Sophia Anak Brodi mencadangkan supaya kerajaan melaksanakan semula cukai barangan dan perkhidmatan (GST) selepas dimansuhkan Pakatan Harapan (PH) pada 1 Jun 2018.

Cadangan itu disuarakannya ketika membahaskan Kajian Separuh Penggal (KSP) Rancangan Malaysia Ke-12 (RMK12) di Dewan Rakyat, hari ini.

Beliau mengakui bersetuju dengan cadangan beberapa pihak sebelum ini supaya sistem percukaian GST diperkenalkan semula untuk meluaskan lagi asas pendapatan negara.

“GST terbukti berkesan kerana kesemua 175 negara yang telah melaksanakan GST ini, tiada satu pun yang berpatah balik kecuali Malaysia pada ketika dahulu.

“Mohon pendapat kementerian berkenaan perkara ini,” katanya seperti dilapor media tempatan.

Isnin lalu, Menteri Ekonomi, Rafizi Ramli dilaporkan berkata, kerajaan tidak menolak untuk memperkenalkan semula GST yang telah dimansuhkan sebelum ini.

Bagaimanapun, beliau berkata, kerajaan akan mengutamakan strategi untuk meluaskan sumber hasil negara termasuk fokus membangunkan Cukai Keuntungan Modal, yang dijadualkan dilaksana pada 2024.

Malaysia beralih kepada GST ketika pentadbiran Barisan Nasional (BN) pada 1 April 2015, dengan kadar enam peratus yang dikritik pembangkang serta kumpulan pengguna.

GST kemudiannya digantung pada 1 Jun 2018 dan akhirnya dimansuhkan apabila ia digantikan dengan sistem SST (cukai jualan dan perkhidmatan) bermula 1 September 2018.

Kadar cukai semasa bagi cukai jualan adalah lima peratus dan 10 peratus, manakala kadar cukai perkhidmatan ialah enam peratus.


Arab Saudi bakal larang import sayur, buah dari Lubnan

RIYADH, 12 Ramadan 1442H, Sabtu – Arab Saudi bakal melarang import buah-buahan dan sayur-sayuran dari Lubnan ekoran peningkatan penyeludupan dadah, lapor Reuters.

Langkah itu bagaimanapun akan meningkatkan tekanan ekonomi di Lubnan, yang sudah berada di ambang keruntuhan kewangan kerana kekurangan mata wang asing.

Agensi berita negara, SPA memetik pihak berkuasa Arab Saudi bahawa Lubnan gagal mengambil langkah praktikal untuk menghentikan penyeludupan.

Larangan itu akan berkuat kuasa dari jam 9 pagi waktu tempatan pada hari Ahad dan berlanjutan sehingga pihak berkuasa Lubnan memberikan jaminan yang ‘cukup dan boleh dipercayai’ bahawa mereka akan mengambil langkah-langkah yang diperlukan untuk menghentikan penyeludupan dadah secara sistematik di Arab Saudi.

Setakat ini, belum ada sebarang respon daripada kerajaan Lubnan atau menteri pertanian.

Seorang pegawai Lubnan, dengan syarat tidak disebutkan namanya, mengatakan larangan itu kelihatan bersifat politik.

“Eksport sayur-sayuran dan buah-buahan Lubnan ke negara-negara Teluk dan terutama Arab Saudi adalah salah satu pintu yang masih terbuka untuk membawa dolar ke negara itu. Menutup jalur import ini meningkatkan tekanan kepada Lubnan,” katanya.

Jumlah import Lubnan ke Arab Saudi bernilai 273.1 juta riyal ($72.82 juta) pada suku keempat 2020, menurut data rasmi Saudi.

Lubnan sedang berada di tengah-tengah krisis kewangan mendalam yang menimbulkan ancaman terbesar terhadap kestabilannya sejak perang saudara 1975-1990.

Mata wangnya telah kehilangan sekitar 90 peratus daripada nilainya.

Krisis ini diperburuk oleh masalah politik, dengan ahli politik tidak dapat membentuk kerajaan untuk membuka bantuan asing yang sangat diperlukan. – Agensi


Puluhan ribu solat Jumaat di Hagia Sophia

ISTANBUL, 3 Zulhijjah 1441H, Jumaat – Setelah lebih 80 tahun beroperasi sebagai muzium, Hagia Sophia di Istanbul hari ini dibuka semula sebagai masjid.

Puluhan ribu rakyat dari Turki, Eropah dan Timur Tengah berkumpul untuk menunaikan solat Jumaat di Masjid Hagia Sophia yang berusia 1,483 tahun untuk pertama kalinya dalam tempoh 86 tahun, malah Presiden Turki, Recep Tayyip Erdogan turut menyertai para jemaah menunaikan ibadah itu.

CNN Turki melaporkan, beberapa orang datang dari luar Istanbul bermalam di sekitar Hagia Sophia untuk menantikan solat Jumaat.

Pembukaan semula masjid bermula pada pukul 8 pagi waktu tempatan dengan bacaan al-Quran.

Siaran televisyen Turki menunjukkan umat Islam bersolat di dalam dan sekitar masjid pada Jumaat pagi.

Menurut Pengarah Hal Ehwal Agama, Ali Erbas, hanya 500 orang yang dijemput masuk ke dalam bangunan susulan sekatan coronavirus, sementara ribuan lagi menunaikan solat di taman dan di Sultanahmet Square, di bandar lama Istanbul.

Erdogan dilaporkan membaca ayat suci al-Quran sebelum solat Jumaat dimulakan.

Istanbul mengumumkan, kawasan berasingan telah didirikan bagi lelaki dan wanita untuk beribadah, sementara 736 anggota kesihatan, 101 ambulans dan helikopter ambulans ditempatkan dalam keadaan berjaga-jaga di 17 balai kesihatan.

Hagia Sophia kali pertama dibangunkan sebagai gereja ketika Empayar Rom Timur pada abad keenam tetapi diubah menjadi masjid selepas penaklukan Uthmaniyyah di Konstantinopel pada tahun 1453. – Agensi


Sulaiman umum barisan Exco kerajaan Melaka

MELAKA, 21 Rabiulakhir 1443H, Jumaat – Ketua Menteri Melaka Datuk Seri Sulaiman Md Ali hari ini mengumumkan barisan Ahli Majlis Mesyuarat Kerajaan Negeri (Exco) Melaka yang menyaksikan kombinasi muka lama dan baharu termasuk pertukaran portfolio.

Menurut senarai yang diperkenan oleh Yang Dipertua Negeri Melaka Tun Mohd Ali Rustam, Sulaiman dilantik memegang portfolio Perancang Ekonomi, Kewangan, Pembangunan Tanah, Agensi Berkaitan Kerajaan (GLC) dan Hal Ehwal Agama.

Datuk Muhammad Jailani Khamis kekal memegang portfolio Pelancongan, Warisan dan Kebudayaan manakala Datuk Rahmad Mariman yang sebelum ini Exco Kesihatan dan Anti Dadah, dilantik sebagai Exco Kerja Raya, Pengangkutan, Kemudahan Awam, Infrastruktur dan Pengurusan Banjir.

Sementara itu, lapan muka baharu dilantik sebagai Exco kerajaan negeri kali ini termasuk Datuk Seri Ab Rauf Yusof yang sebelum ini merupakan Speaker Dewan Undangan Negeri (DUN) Melaka yang dilantik sebagai Exco Perindustrian, Pelaburan dan Pembangunan Usahawan.

Berikut adalah senarai penuh Jawatankuasa Negeri Melaka bagi penggal DUN ke-15.

Exco Perancang Ekonomi, Kewangan, Pembangunan Tanah, Agensi Berkaitan Kerajaan (GLC) dan Hal Ehwal Agama – Datuk Seri Sulaiman Md Ali
Exco Perindustrian, Pelaburan dan Pembangunan Usahawan – Datuk Seri Ab Rauf Yusof
Exco Pelancongan, Warisan dan Kebudayaan – Datuk Muhammad Jailani Khamis
Exco Kerja Raya, Pengangkutan, Kemudahan Awam, Infrastruktur dan Pengurusan Banjir – Datuk Rahmad Mariman
Exco Perumahan, Kerajaan Tempatan dan Alam Sekitar – Datuk Zaidi Atan
Exco Pembangunan Luar Bandar, Pertanian dan Industri Asas Tani – Datuk Abdul Razak Abdul Rahman
Exco Pembangunan Belia, Sukan dan Badan Bukan Kerajaan (NGO) – V. P. Shanmugam
Exco Hal Ehwal Wanita, Pembangunan Keluarga dan Kebajikan – Datuk Kalsom Nordin
Exco Kesihatan dan Anti Dadah – Dr Muhamad Akmal Saleh
Exco Pendidikan dan Teknologi – Datuk Rais Yasin
Exco Perpaduan Hubungan Masyarakat, Tenaga Kerja dan Hal Ehwal Pengguna – Ngwe Hee Sem

Sulaiman berkata gabungan Exco yang terdiri daripada Ahli Dewan Undangan Negeri (ADUN) daripada UMNO, MCA dan MIC itu melambangkan perpaduan dan kerjasama daripada semua kaum di Melaka.

”Gabungan lama, berpengalaman dan baharu daripada pelbagai latar belakang dan profesion inilah barisan terbaik untuk memajukan dan memakmurkan rakyat dalam tempoh lima tahun akan datang,” katanya pada sidang media khas pengumuman barisan Exco kerajaan negeri di Seri Negeri di sini hari ini.

Majlis angkat sumpah Exco Melaka itu dijangka berlangsung 3 petang ini di hadapan Mohd Ali di Seri Negeri. – Bernama


Mahukah 10 orang terkaya di Malaysia menyumbang ketika COVID-19?

1. KETIKA majoriti rakyat sangat terdesak dan menderita teruk dari segi ekonomi disebabkan pandemik COVID-19, tahukah anda ada segolongan manusia yang menjadi semakin kaya raya disebabkan musibah ini.

2. Di peringkat dunia, kekayaan Jeff Bezos, Mark Zuckerberg dan Bill Gates semakin mencanak naik sejak tahun lepas, 2020. Begitu juga dengan Elon Musk, Warren Buffer dan Bernard Arnault.

3. Manakala di Malaysia, Forbes mencatatkan peningkatan jumlah kekayaan 50 individu terkaya di negara kita sebanyak 14% dari USD79 billion pada tahun 2020 kepada USD90 pada tahun 2021.

4. Hartalega Holdings Bhd (pengeluar sarung tangan getah dunia) sebagai contoh mencatatkan prestasi luar biasa pada suku keempat yang berakhir 31 Mac 2021 dengan keuntungan mencecah RM1.2 billion (meningkat 12%).

5. Pengasas dan pengerusi syarikat ini, Kuan Kam Hon kini berada di tangga ke-7 orang terkaya di Malaysia dengan jumlah kekayaan USD3.8 billion.

6. Jika anda telah lupa, 10 orang terkaya di Malaysia semuanya bukan Melayu (9 berbangsa Cina dan seorang India).

7. Ketika barisan Kabinet yang merupakan majoriti Melayu telah memotong tiga bulan gaji, kemudian diikuti dengan potongan elaun penjawat awam yang juga majoriti Melayu, rakyat amat mengharapkan sumbangan yang lebih daripada para billionnaires negara yang didominasi oleh bangsa Cina.

8. Inilah masanya bagi mereka membuktikan taat setia dan sumbangan besar kepada negara ketika krisis melanda.

9. Jika masing-masing menyumbangkan hanya 1% dari kekayaan mereka, kita akan berjaya mengumpulkan USD0.9 billion (RM3.6 billion) bagi membantu golongan miskin dan para peniaga kecil dan sederhana yang sedang berjuang mencari sesuap nasi bagi menyara keluarga masing-masing.

10. Mampukah mereka? Mahukah mereka?

Ir Ts Lukman Al Hakim
Setiausaha Agung Barisan Jemaah Islamiah Se-Malaysia (BERJASA)


Dana bantu pelarian Palestin makin berkurang: UNRWA

GAZA, 7 Zulkaedah 1444H, Sabtu – Agensi PBB untuk Pelarian Palestin (UNRWA) mendedahkan bahawa beberapa negara akan mengurangkan sokongan kewangan kepada organisasi itu.

Jurucakap UNRWA, Adnan Abu Hasna berkata, terdapat negara memaklumkan kepada UNRWA untuk mengurangkan sejumlah besar bantuan kewangan mereka.

Beliau berkata, pihaknya mewujudkan hubungan baharu dengan dermawan Arab, memandangkan keperluan pelarian semakin meningkat dan bilangan mereka juga bertambah.

Merujuk persidangan Jawatankuasa Penasihat yang akan berlangsung di Beirut, Lubnan bulan depan, Adnan menegaskan kepentingan penganjuran itu memandangkan ada kehadiran penderma serta negara tuan rumah.

Beliau menjelaskan, defisit kewangan yang dialami agensi PBB itu sangat besar dan membimbangkan.

Menurut Adnan, meskipun mendapat sokongan politik yang teguh dan pembaharuan mandat selama tiga tahun, jumlah sumbangan diperoleh semakin berkurang.

UNRWA diwujudkan pada tahun 1949 oleh PBB untuk berkhidmat kepada kira-kira 5.9 juta pelarian Palestin di Jordan, Lubnan, Syria, Semenanjung Gaza, Tebing Barat dan Baitulmaqdis.

Selama bertahun-tahun, Israel menggesa agar UNRWA ditutup kerana ia adalah satu-satunya agensi PBB yang mempunyai mandat khusus untuk menjaga keperluan asas pelarian Palestin.

Rejim haram Israel telah menafikan hak rakyat Palestin sejak akhir 1940-an, walaupun keanggotaannya dalam PBB dibenarkan dengan syarat pelarian Palestin boleh pulang ke rumah dan tanah mereka.

UNRWA bergantung hampir sepenuhnya kepada sumbangan negara anggota PBB, sekali gus terdedah kepada kumpulan pro-Israel yang berpengaruh di pelbagai ibu kota utama.

Agensi itu menghadapi masalah kewangan yang teruk semasa Presiden AS, Donald Trump memerintah apabila pentadbirannya menghentikan sumbangan pada 2018.

Emiriah Arab Bersatu (UAE) kemudiannya mengurangkan secara mendadak pembiayaan badan itu pada 2020 ketika negara itu mula menormalkan hubungan dengan pihak berkuasa pendudukan dan menandatangani ‘Abraham Accords’ pada September tahun sama.

UK juga mengurangkan separuh dananya untuk UNRWA, meskipun statusnya sebagai penderma keseluruhan ketiga terbesar kepada agensi tersebut pada 2020. – Agensi


Dakwaan Sanusi fakta sejarah, tak boleh diputar belit

BANGI, 17 Zulkaedah 1444H, Selasa – Tindakan mempertahan naratif sejarah Pulau Pinang adalah milik Kedah bukan suatu perlakuan jenayah, selain tidak ada merit untuk mengklasifikannya sebagai suatu bentuk hasutan yang termaktub di bawah Akta Hasutan.

Pesuruhjaya PAS Kedah, Datuk Ahmad Yahaya berkata, pemilikan Pulau Pinang oleh Kedah adalah fakta sejarah yang tidak boleh diputar belit bahkan mempunyai sokongan kajian yang kukuh.

Atas dasar itu katanya, PAS Kedah menyokong penuh kenyataan dikeluarkan Menteri Besar, Datuk Seri Muhammad Sanusi Md Nor berhubung isu itu.

“Perdana Menteri tidak harus secara berterusan mempolitikkan isu ini. Kecaman dan tekanan yang dihamburkan terhadap Kedah bertitik tolak daripada dendam kekalahan besar Pakatan Harapan (PH) dalam Pilihan Raya Umum Ke-15 (PRU15) lalu.

“Kerajaan Negeri Kedah telah berulang kali menuntut hak pajakan Pulau Pinang, penyelesaian isu caj air mentah serta kelulusan projek Kedah Aerotropolis.

“Malangnya kesemua ini sengaja didiamkan serta dilengahkan tidak sebagaimana pantasnya Perdana Menteri tersinggung dengan isu pemilikan Pulau Pinang pada hari ini,” katanya dalam kenyataan, hari ini.

Dalam pada itu, beliau berkata, PAS Kedah turut berpegang kepada pendirian bahawa isu ini tidak harus disamakan dengan isu tuntutan Kesultanan Sulu ke atas Sabah mahupun hubungan Siam dengan Kedah.

Malah isu Pulau Pinang milik Kedah yang dibangkitkan pada hari ini juga tidak melibatkan kedaulatan sempadan negara.

“Oleh itu, PAS Kedah yakin bahawa membahaskan fakta sejarah bukan suatu kesalahan jenayah.

“Hakikatnya, sememangnya terdapat usaha membunuh karakter seorang yang bernama Sanusi. Mereka lebih berminat menjatuhkan Menteri Besar Kedah berbanding berbahas soal sejarah,” katanya.

Terdahulu, Anwar mengesahkan Muhammad Sanusi kini disiasat mengikut Kanun Keseksaan dan Akta Hasutan susulan tindakannya mendakwa Pulau Pinang adalah milik Kedah.

Muhammad Sanusi dilaporkan berkata, Kedah dan Pulau Pinang tidak ada sempadan kerana Pulau Pinang masih hak Kedah dan beliau mendakwa Kedah hanya mempunvai sempadan dengan Perak dan Perlis.


Meski dikhianat, Palestin tak putus asa pertahan Masjid al-Aqsa

BANGI, 29 Muharram 1442H, Khamis – Rakyat Palestin sejak dahulu tidak pernah berputus asa mempertahankan Masjid al-Aqsa dan bumi mereka daripada terus dijajah oleh rejim pengganas Israel.

Naib Presiden Ikatan Muslimin Malaysia (ISMA), Prof Dr Zainur Rashid Zainuddin berkata, kisah pengkhianatan terhadap perjuangan rakyat Palestin bukanlah suatu yang baharu.

Namun begitu, katanya, mereka tidak pernah merakamkan wajah sugul terhadap siri pengkhianatan yang dilakukan oleh pemimpin negara Arab dan juga tali barut.

“Usaha penjajahan Palestin dimulakan seawal tahun 1897 setelah berlakunya persidangan Zionis sedunia di Basel, Switzerland yang memutuskan untuk menjadikan Palestin sebagai negara yang dikhususkan untuk bangsa Yahudi.

“Pelbagai usaha licik Zionis yang disokong Pertubuhan Bangsa-Bangsa Bersatu (PBB) dan pengkhianatan pemimpin Arab sendiri menyebabkan mereka berjaya membina negara haram Israel pada 15 Mei 1948.

“Mesir menjadi negara Arab yang pertama melakukan pengkhianatan ini dengan mengiktiraf Israel sebagai sebuah negara berdaulat dan diikuti oleh Jordan,” katanya menerusi kenyataan di Facebook hari ini.

Lebih dikesali, katanya, Pertubuhan Kerjasama Islam (OIC) menjadi bisu dan pekak dengan permasalahan Palestin apabila kebanyakan pemimpin berpenyakit wahan dan memberikan ketaatan kepada Amerika Syarikat (AS), sebagai abang besar dunia.

Prof Zainur Rashid berkata, 13 Ogos lepas melakarkan kesinambungan sejarah hitam Palestin yang dijajah apabila Emiriah Arab Bersatu (UAE) mengiktiraf Israel dan diikuti oleh Bahrain pada 11 September.

“Apa yang mereka usahakan ialah berjuang mempertahankan tanah wakaf umat sejahat ini sehingga menang, atau bertemu Allah dalam keadaan syahid. Hidup biar mulia, mati biar syahid.

“Biar pun semua pemimpin Arab dan dunia antarabangsa melutut kepada Israel, mereka akan terus berjuang untuk reda dan syurga Allah SWT,” katanya.


4,029 kes baharu, angka harian tertinggi setakat ini

KUALA LUMPUR, 3 Jamadilakhir 1442H, Sabtu – Malaysia mencatat 4,029 kes baharu jangkitan COVID-19 hari ini, angka harian tertinggi sepanjang pandemik itu melanda negara, kata Ketua Pengarah Kesihatan Tan Sri Dr Noor Hisham Abdullah.

Beliau berkata jumlah itu melibatkan 4,021 kes tempatan dan lapan kes import sekali gus menjadikan jumlah kumulatif kes positif COVID-19 di Malaysia sebanyak 155,095.

“Bagi kes penularan dalam negara, 2,711 kes melibatkan warganegara Malaysia manakala 1,310 kes adalah bukan warganegara,” menurutnya dalam kenyataan mengenai perkembangan COVID-19 hari ini.

Dr Noor Hisham berkata 2,148 kes dilaporkan pulih hari ini menjadikan jumlah kumulatif kes sembuh sepenuhnya daripada jangkitan COVID-19 adalah sebanyak 117,375 kes atau 75.7 peratus daripada jumlah keseluruhan kes.

Selain itu, lapan kematian akibat COVID-19 dilapor hari ini menjadikan jumlah kumulatif kes kematian dalam negara adalah sebanyak 594 kes. – Bernama


Resolusi melampau, Dong Zong dangkal masih tak faham aspirasi pendidikan

BANGI, 6 Zulhijjah 1441H, Isnin – Kerajaan perlu bersikap tegas dalam melaksanakan dasar dan sistem pendidikan kebangsaan, selain tidak tunduk kepada desakan melampau pertubuhan radikal Cina, Dong Jiao Zong.

Demikian tegas Pengerusi Lembaga Pengelola Dewan Bahasa dan Pustaka (DBP), Prof Datuk Dr Awang Sariyan sebagai menyelar tujuh resolusi yang diluluskan dalam Mesyuarat Agong Dong Zong bagi tahun 2020, semalam.

Resolusi itu antaranya menuntut pengenalan tulisan Jawi di sekolah dilaksanakan seiring dengan pengenalan seni kaligrafi kaum lain.

Menurut laporan akhbar berbahasa Cina, Oriental Daily, enam lagi resolusi lain yang diluluskan adalah mengenai semakan semula Akta Pendidikan 1996, menubuhkan jawatankuasa pemantau pendidikan serta penyaluran peruntukan secara adil kepada semua jenis aliran pendidikan.

Pertubuhan pendesak itu turut menuntut kerajaan menyegerakan pengiktirafan Sijil Peperiksaan Bersepadu (UEC), mengembalikan status perundangan Sekolah Menengah Jenis Kebangsaan (SMJK) dan pengecualian cukai tambahan ke atas pertubuhan tidak berasaskan keuntungan dan institusi pendidikan persendirian.

Mengkritik semua tuntutan itu, Dr Awang berkata, tuntutan Dong Zong mensyaratkan pengajaran kaligrafi bahasa lain jika tulisan Jawi diajar di sekolah sangat tidak logik.

“Jawi ialah tulisan bahasa Melayu dan bahasa Melayu ialah bahasa kebangsaan negara ini.

“Mensyaratkan pengajaran kaligrafi bahasa-bahasa lain di sekolah amat tidak logik kerana bahasa-bahasa lain bukan bahasa kebangsaan dan bahasa rasmi,” katanya kepada Ismaweb.net, hari ini.

Beliau turut menjelaskan kekeliruan pihak berkenaan antara tulisan dengan khat atau kaligrafi dengan Jawi.

“Pengajaran tulisan Jawi berkaitan dengan satu sistem tulisan, sementara khat ialah satu cabang seni.

” Bagaimanapun cadangan pengenalan khat dalam bahasa apa pun tiada halangannya tetapi bukan sebagai unsur yang setara dengan Jawi,” katanya.

Datuk Awang Sariyan yang juga Penyandang Kursi Za’ba Universiti Pendidikan Sultan Idris (UPSI) menyifatkan pemahaman Dong Zong mengenai aspirasi pendidikan kebangsaan yang berteraskan keselarasan kurikulum latihan guru, bahan ajar, penaksiran dan penggunaan bahasa kebangsaan sebagai dangkal.

“Dong Zong ternyata tidak berada dalam alam kenyataan bahawa negara ini ada dasar-dasar kenegaraan yang bertujuan untuk perpaduan dan membentuk jati diri warganegara yang tidak ditandai oleh pemisahan seperti sistem pendidikan.

“Dong Zong patut berfikir dalam kerangka Malaysia. Kelembutan kerajaan selama ini menyebabkan wujudnya sekolah jenis kebangsaaan yang menurut Laporan Rahman Talib patut berakhir dalam tempoh 10 tahun sesudah kemerdekaan,” katanya.

Pada masa sama, beliau turut menyifatkan tuntutan menubuhkan jawatankuasa pemantau sebagai tuduhan berat, seolah-olah Kementerian Pendidikan (KPM) menyalahgunakan kuasa.

“KPM sebagai badan kerajaan tertakluk kepada pelbagai peraturan standard, baik di bawah Jabatan Perkhidmatan Awam mahupun di bawah Suruhanjaya Perkhidmatan Pendidikan.

“Yang sebenarnya patut dilakukan ialah pemantauan terhadap SRJK yang tidak selaras dengan sistem pendidikan kebangsaan,” katanya.

Mengulas mengenai tuntutan peruntukan, Dr Awang berkata, peruntukan dana pendidikan perlu diutamakan kepada sekolah aliran perdana iaitu sekolah kebangsaan.

“Kenyataan yang diketahui umum sejak beberapa lama, SRJK telah menerima bantuan yang lebih daripada sepatutnya, terutama kerana isu itu dijadikan senjata setiap kali pilihan raya umum berlangsung,” katanya.

Pada masa sama, Datuk Awang Sariyan berkata, proses perubahan daripada SMJK kepada SMK sepatutnya dilihat sebagai usaha ke arah perpaduan dan penyeragaman sistem pendidikan negara.

Katanya, usaha kerajaan mengubah sekolah jenis kebangsaan dan menengah Inggeris kepada sekolah kebangsaan telah menghasilkan kejayaan dalam usaha penyeragaman sistem pendidikan negara.

“Hal ini bukan sesuatu yang luar biasa bagi amalan semua negara.

“Pengalaman saya bertugas enam tahun di negara China menunjukkan bahawa perpaduan melalui satu sistem pendidikan menjadi dasar negara itu dan mereka berjaya menyatukan rakyat,” katanya.


Konsep Madani kelirukan rakyat?

BANGI, 27 Syawal 1444H, Khamis – Pertubuhan MUAFAKAT mendakwa istilah kerajaan Madani yang diperkenalkan Perdana Menteri Datuk Seri Anwar Ibrahim sangat mengelirukan rakyat.

Presidennya, Ustaz Ismail Mina Ahmad berkata, penjelasan yang telus dan benar perlu diberikan mengenai istilah dan struktur yang diperkenalkan kepada rakyat itu.

Ini berikutan, ramai rakyat kini sudah mula salah faham dengan konsep Madani yang diperkenalkan Perdana Menteri ke-10 tersebut.

“Kajian Muafakat mendapati banyak konsep dan pemikiran yang dibawa oleh Anwar agak bertentangan dengan Madani yang sebenar dalam Islam.

“Perdana Menteri perlu jelaskan apakah sebenarnya indeks kerajaan Madani yang hendak dibawa oleh beliau.

“Muafakat meminta Perdana Menteri supaya berani berdepan dan menjelaskan kekeliruan yang timbul kerana rakyat mula mempersoalkan konsep Madani kerajaan masa kini,” katanya seperti dipetik portal tempatan, hari ini.

Beliau berkata demikian dalam program usrah bertajuk ‘Menyelongkar Gagasan Madani PMX’ bersama Ismail Mina menerusi program anjuran Muafakat, semalam.

Ismail pada masa sama, mempersoalkan sama ada konsep Madani diperkenalkan oleh Anwar itu merujuk kepada kehendak al-Quran dan sunnah.

Atas dasar itu, Anwar perlu mempunyai keberanian untuk berdepan dengan intelektual ahli sunnah Wal Jamaah berikutan timbul beberapa isu-isu panas berkaitan agama Islam.

Ia termasuk mengenai konsep madani, penggunaan nama Allah oleh orang bukan Islam atau agama lain, sistem kapitalis terkawal dan banyak lagi, katanya.


Amalan harian kembali normal secara berperingkat di Masjidil Haram, Masjid Nabawi

KUALA LUMPUR, 8 Safar 1443H, Rabu – Jabatan Tertinggi bagi Hal Ehwal Masjidil Haram dan Masjid Nabawi memaklumkan amalan harian dan ibadah secara normal sudah mula dibenarkan secara beransur-ansur di Masjidil Haram dan Masjid Nabawi.

Perkongsian video di Twitter oleh jabatan berkenaan melalui Bahagian Pengurusan Masjid Nabawi menyatakan keputusan turut diambil untuk menyediakan semula tong air Zamzam bermula Selasa.

Langkah itu diambil selepas Ketua Pengarah Jabatan Tertinggi bagi Hal Ehwal Masjidil Haram dan Masjid Nabawi, Sheikh Dr. Abdul Rahman Al-Sudais berpuas hati dengan tahap vaksinasi penduduk Mekah dan Madinah serta pematuhan jemaah terhadap prosedur operasi standard (SOP) yang ditetapkan.

Dalam video berkenaan, pekerja dilihat mengedarkan sebanyak 600 tong dengan kapasti keseluruhan 30 ribu tan air zamzam di seluruh Masjid Nabawi, Madinah.

Penyediaan tong air zamzam sebelum ini dihentikan berikutan kebimbangan penularan jangkitan COVID-19 dalam kalangan jemaah haji dan umrah di Masjidil Haram serta Masjid Nabawi dan digantikan dengan penggunaan robot pintar untuk mengedarkan air zamzam tanpa melibatkan sebarang sentuhan.

Kementerian Kesihatan Arab Saudi pada Selasa mengumumkan kes jangkitan harian COVID-19 di negara berkenaan mencatatkan dua angka selama tiga hari berturut-turut.

Jabatan itu turut menempatkan semula mushaf al-Quran, membenarkan pengajian dan majlis ilmu diadakan secara bersemuka, mengurangkan penjarakan fizikal untuk menambah kapasiti solat berjemaah dan membenarkan kanak-kanak berusia 12 tahun ke atas hadir ke Masjidil Haram dan Masjid Nabawi.

Minggu lalu jabatan itu mengumumkan kapasiti jemaah umrah dinaikkan kepada 70,000 orang sehari.

Jabatan itu menegaskan akan sentiasa bersedia untuk memberikan perkhidmatan terbaik daripada segi kebersihan dan sanitasi demi memastikan kebajikan serta keselamatan jemaah terpelihara.

Kementerian Haji dan Umrah Arab Saudi baru-baru ini mengumumkan pemberian 6,000 visa umrah kepada warga asing setakat bulan Muharram 1443 Hijrah (Ogos 2021) dan menjangkakan kedatangan lebih ramai jemaah umrah dari luar Arab Saudi bermula Rabiul Awwal 1443 Hijrah (Oktober 2021). – Bernama


17,405 kes baharu, kumulatif kes cecah angka sejuta

KUALA LUMPUR, 15 Zulhijjah 1442H, Ahad – Kumulatif kes COVID-19 di negara kini mencecah angka sejuta dengan 1,013,438 kes, apabila sebanyak 17,045 kes jangkitan baharu wabak itu dilaporkan hari ini.

Jumlah kes baharu yang dilaporkan itu juga, merupakan yang tertinggi pernah direkodkan negara sejak pandemik itu Malaysia Mac tahun lepas, memelandangatasi 15,902 kes yang dicatatkan semalam.

Ketua Pengarah Kesihatan Tan Sri Dr Noor Hisham Abdullah menerusi hantaran di laman Facebook berkata, Selangor kekal sebagai negeri yang mencatatkan kes tertinggi dengan 8,500 kes dan Kuala Lumpur turut merekodkan kes empat angka dengan 2,045 kes, manakala Kedah 1,216 kes.

Johor mencatatkan 950 kes, diikuti Sabah (818), Perak (609), Pulau Pinang (573), Negeri Sembilan (513), Pahang (424), Sarawak (407), Melaka (370), Terengganu (273), Kelantan (266), Putrajaya (50), Labuan (21) dan Perlis (10). – Bernama


PRN Melaka: PDRM tambah 1,538 keanggotaan

KUALA LUMPUR, 15 Rabiulawal 1443H, Jumaat – Polis Diraja Malaysia (PDRM) akan menambah 1,538 anggotanya di Melaka bagi mempertingkatkan kawalan keselamatan dan pematuhan prosedur operasi standard (SOP), semasa Pilihan Raya Negeri (PRN) di negeri itu bulan hadapan.

Menteri Dalam Negeri, Datuk Seri Hamzah Zainudin berkata, ketika ini keanggotaan sedia ada di negeri berkenaan adalah seramai 1,752 anggota.

“Hari ini, kami telah mengadakan perbincangan dengan Majlis Keselamatan Negara dan sedang membincangkan SOP PRN Melaka, yang akan diumumkan oleh Suruhanjaya Pilihan Raya (SPR) nanti.

“Oleh yang demikian, apabila kami mendengar SOP yang dicadangkan SPR kemungkinan kami terpaksa bersiap sedia untuk menambah jumlah anggota untuk bantu SPR,” katanya selepas Majlis Pemakaian Pangkat Posthumous dan Skim ‘Ex-Gratia’ Bencana Kerja di Bukit Aman, di sini, hari ini.

Turut hadir pada majlis itu, Ketua Polis Negara, Datuk Seri Acryl Sani Abdullah Sani.

Hamzah berkata, jumlah keanggotaan itu akan berkemungkinan akan ditambah dari semasa ke semasa dan akan meminta bantuan daripada kontinjen negeri lain.

Sebelum ini, SPR mengumumkan tarikh pelaksanaan PRN Melaka pada 20 November ini manakala penamaan calon pada 8 November dan undi awal 16 November.

Sementara itu, pada majlis berkenaan tiga anggota PDRM yang terkorban ketika penugasan pada 11 Julai dan 8 Ogos lepas, dinaikkan pangkat secara ‘Posthumous’, selain waris mereka menerima pampasan menerusi Skim ‘Ex-Gratia’ Bencana Kerja.

Mereka yang dinaikkan pangkat adalah Allahyarham Sarjan Mohd Arifah Md Yasin kepada Sarjan Mejar, Allahyarham Koperal Abdul Rahman Nordin kepada Sarjan dan Allahyarham Konstabel Mohd Muradzi Mohd Nawi kepada Lans Koperal.

“Skim Ex-Gratia Bencana Kerja PDRM ini adalah skim yang memberi pampasan kepada Pegawai Perkhidmatan Awam termasuk pegawai polis dan pegawai awam PDRM, yang ditimpa bencana kerja semasa menjalankan tugas rasmi hingga menyebabkan hilang upaya kekal dan meninggal dunia,” katanya.

Sementara itu, Hamzah berkata, KDN tidak akan kompromi terhadap mana-mana pihak yang melakukan sebarang tindakan boleh membahayakan nyawa anggota PDRM, serta tidak bertolak ansur terhadap perbuatan menghalang anggota PDRM melaksanakan tugas. – Bernama


MUAFAKAT kutuk tindakan kejam Zionis di Baitulmaqdis

BANGI, 28 Ramadan 1442H, Isnin – Muafakat Sejahtera Masyarakat Malaysia (MUAFAKAT) mengutuk sekeras-kerasnya tindakan ganas tentera Israel terhadap umat Islam Palestin di Baitulmaqdis, baru-baru ini.

Ketua Aktivis MUAFAKAT, Haji Rashidi Haris berkata, tindakan tidak berperikemanusian rejim pengganas itu dilihat semakin melampau apabila tiada suara dari negara besar seperti Amerika Syarikat (AS) menegur pelakuan biadab berkenaan.

Malah, katanya, alasan rejim Israel menyerang jemaah Palestin yang sedang bersolat di Masjid Al-Aqsa juga disifatkan sebagai dangkal.

“Alasan polis Israel ialah disebabkan rusuhan ribuan jemaah selepas solat pada waktu malam, pasukan keselamatan terpaksa memulihkan ketenteraman.

“Padahal, tayangan video yang tular secara meluas jelas menunjukkan kekecohan ini bermula apabila polis Israel sendiri menembak ke arah jemaah yang sedang solat.

“Tidak berlaku sebarang provokasi daripada pemuda Palestin seperti yang didakwa,” katanya dalam kenyataan, hari ini.

Justeru, beliau menyifatkan laporan media pro-Israel yang mendakwa sekumpulan Palestin membaling batu ke arah rejim hanya berita palsu.

“Tambah lagi ia berlaku dalam kawasan perkarangan Masjid al-Aqsa sewaktu jemaah sedang solat tarawih.

“Sedar atau tidak, insiden kekejaman polis Israel ini berlaku pada Hari Al-Quds, iaitu peristiwa tahunan demontrasi pro-Palestin yang seperti biasa akan diadakan secara besar-besaran di Iran, musuh utama Israel, yang turut menyaksikan ribuan perarakan di negara majoriti umat Islam di rantau ini sehingga ke Pakistan, Indonesia dan beberapa negara lain,” katanya.

Serentak itu, MUAFAKAT mendesak pelakuan melampau tentera pengganas Israel dihentikan segera.

Bahkan, beliau juga menggesa masyarakat dunia melakukan sesuatu bagi mengelakkan peristiwa seumpama itu berulang lagi ke atas umat Islam Palestin.


BERJASA sokong Kelab Shah Alam Selangor sekat jual alkohol

BANGI, 22 Rejab 1443H, Khamis – BERJASA menyatakan sokongan terhadap usaha Kelab Shah Alam Selangor melarang penjualan dan pengambilan alkohol di dalam premisnya.

Ketua Pemuda BERJASA, Ustaz Fahmi Bazlan berkata, usaha tersebut wajar disokong ekoran Shah Alam terkenal dengan identiti dan budaya Melayu Islam.

“Menyekat jualan arak adalah sesuatu yang mulia dan perlu untuk membentuk semula budaya Islam dan masyarakat yang aman tanpa arak.

“Saya YDP BERJASA Shah Alam mengajak seluruh umat Islam di negeri Selangor khususnya di Shah Alam untuk menyokong dan menyambut baik keputusan ini,” katanya dalam kenyataan, hari ini.

Beliau melihat kempen ‘Malaysia Sejahtera Tanpa Arak’ yang digerakkan oleh pertubuhan bukan kerajaan (NGO) Islam sebelum ini sudah mula mendapat tempat dalam kalangan masyarakat.

“Khususnya komuniti majoriti Islam untuk memulakan langkah-langkah strategik menyekat jualan arak dalam komuniti.

“Umum mengetahui bahawa status arak adalah minuman yang memabukkan serta memberi mudarat dan ketagihan,” katanya.

Bahkan, tegas Ustaz Fahmi, arak juga boleh menjadi ancaman kepada keselamatan orang lain.

Justeru, beliau berharap, inisiatif baik yang diambil oleh Kelab Shah Alam Selangor tidak dijadikan sebagai bahan senda gurau politik yang merugikan.

Semalam, media melaporkan Kelab Shah Alam Selangor melarang penjualan dan pengambilan alkohol dalam premisnya.

Peraturan baharu oleh jawatankuasa am itu berkuat kuasa 12 Februari lalu.

Malah, ahli dan tetamu juga dilarang membawa alkohol ke premis itu.


ATM tegas tidak lindungi pegawai, anggota terlibat penyeludupan

KUALA LUMPUR, 9 Zulkaedah 1441H, Rabu – Angkatan Tentera Malaysia (ATM) tidak akan berkompromi atau melindungi mana-mana pegawai atau anggotanya yang terlibat dalam aktiviti penyeludupan pendatang ke negara ini, kata Panglima ATM Jen Tan Sri Affendi Buang.

Beliau berkata, tindakan tegas akan dikenakan terhadap mereka yang bersekongkol dengan kegiatan yang menyalahi undang-undang negara.

“Jika ada yang bersengkokol, kita (ATM) tidak akan beri peluang dan ruang lagi dalam ATM, tiada kompromi dalam perkara ini,” katanya kepada pemberita selepas menerima sumbangan peralatan perlindungan diri (PPE) untuk kegunaan petugas barisan hadapan daripada Ketua Pengarah Operasi Syarikat PT Bayan Resources Lim Chai Hock di Wisma Pertahanan, hari ini.

Beliau berkata demikian ketika diminta mengulas penahanan lima anggota tentera yang disyaki terlibat dalam aktiviti penyeludupan pendatang baru-baru ini dan polis masih menjalankan siasatan lanjut.

“Mereka ini masih dalam tahanan polis, biar polis siasat dan kita lihat bagaimana hasilnya,” katanya.

Semalam, Pengarah Jabatan Siasatan Jenayah (JSJ) Bukit Aman, Datuk Huzir Mohamed berkata, seramai 111 dalang dan ahli sindiket penyeludupan manusia termasuk 24 pegawai polis, tentera dan Jabatan Imigresen (JIM) ditahan Bukit Aman dalam satu operasi khas pada 4-20 Jun lepas.

Semua mereka dipercayai daripada tiga kumpulan sindiket dikenali sebagai Geng Otong, Geng Halim dan Geng Husen Maungdaw yang turut terbabit dalam aktiviti jenayah terancang lain di Johor, Perak dan Pulau Pinang.

Terdahulu, ATM menerima sumbangan berbentuk satu juta keping pelitup muka dan 15,000 set pakaian PPE bagi keperluan Bahagian Perkhidmatan Kesihatan. – Bernama